Mas fɔlɔ 5 AKKDC08 - Solomani tun sera masacɛw bɛɛ kɔrɔ - Bible Search\nMas fɔlɔ 4 Mas fɔlɔ 6\nMas fɔlɔ 5\n1- Solomani tun sera masacɛw bɛɛ kɔrɔ k'a ta Efarati baji ma fɔɔ ka taga se filisiw ka mara la, ka bɔ o yɔrɔ la, ka taga se fɔɔ Ezipiti jamana daan na. Olu tun be to ka fɛɛnw bɔ ka na o di Solomani ma. U ye baara kɛ Solomani ye a sii bɛɛ la. 2Mugu min nugura kosɔbɛ, o tɔni tan ni seegi, min ma nugu, o tɔni kɔnɔntɔn le tun be to ka dumu loon o loon Solomani ka soo, 3ani misi tulɔnin tan, ni misi wɛrɛ mugan, ani saga kɛmɛ, ni kongomisiw, ani minanw, ni gamantigi belebelew. 4A ka fanga tun sera fɔɔ Efarati baji kɔfɛ, k'a ta Tifisa fɔɔ ka taga se Gaza. Masacɛ minw bɛɛ tun be baji kɔfɛ, a tun be olu bɛɛ mara. A tun be hɛrɛ la n'a lamini jamanaw bɛɛ ye. 5Zuda mara ni Isirayɛli mara mɔgɔw tun be ɲasuma na, u kelen kelen bɛɛ tun b'u ka *ɛrɛzɛnforow kɔnɔ, n'u ka torosunw kɔrɔ, k'a ta Dan mara la kɔgɔdugu faan fɛ fɔɔ ka taga se Bɛriseba, worodugu faan fɛ Solomani ka tile la.\n6- Wotorosamaso layɔrɔ waa bi naani (40 000) tun be Solomani fɛ, ani soo waa tan ni fila (12 000).\n7Masacɛ Solomani ka lasigiden nunu tun be to ka janto a la, ni minw bɛɛ tun be dumuni kɛ a fɛ. Bɛɛ n'a ka kalo, fɔɔ u tun te fɔn foyi la. 8U tun be to ka na ni wotorosamasow ni soo tɔw ka dumuni ye fana, sumankalaw ni biin, masacɛ ka yɔrɔ la, ka kɛɲɛ n'a ka fɔta ye.\nSolomani ka lɔnniya\n9Ala ye lɔnniya ni hakilitigiya di Solomani ma. A ka lɔnta cayara i n'a fɔ kɔgɔjida la cɛncɛn. 10A ka lɔnniya tun tɛmɛna kɔrɔn fɛ mɔgɔw bɛɛ, ani Ezipiti jamana mɔgɔw bɛɛ ta kan. 11- A tun be koo lɔn ka tɛmɛ adamadenw bɛɛ kan. A tun tɛmɛna Eziraka Etan kan, a tun tɛmɛna Eman ni Kalikɔli ani Darida kan, minw ye Mawɔli deenw ye. A tɔgɔ tun bɔra fɔɔ ka se siya wɛrɛw bɛɛ cɛma. 12- A ye talen waa saba ni dɔnkili waa kelen ni duuru la. 13A kumana yiriw koo la fana: k'a ta Liban yiribabaw ma fɔɔ ka taga se *izɔpiyiri ma min be falen kogo kɔrɔ. A kumana sogow ni kɔnɔw koo la fana, ani fɛɛn minw be fofo u kɔnɔbara kan, ni jigɛw. 14Mɔgɔw tun be bɔ siya wɛrɛw bɛɛ fɛ ka na a ka lɔnniyakuma lamɛn. Diɲɛ masa minw bɛɛ tun y'a ka lɔnniya koo mɛn, olu le tun be mɔgɔw ci ka n'a lamɛn.\nSolomani be Alabatoso lɔli labɛn\n(Lok 2nan 2.2-15)\n15Tiri masacɛ Iramu y'a ka baaradenw ci Solomani fɛ k'a fo, bari a tun y'a mɛn k'o ye Solomani le woloma k'a sigi a facɛ Dawuda nɔɔ na. A teri tun ye Dawuda ye. 16Solomani ye cira bila k'a fɔ Iramu ye ko:\n17«I y'a lɔn ko ne faa Dawuda ma se ka soo lɔ Masaba a ka Ala ye, kɛlɛw kosɔn a juguw tun be to ka minw tigɛ a fɛ faan bɛɛ la, fɔɔ Masaba ye see d'a ma u kan. 18Sisan, Masaba ne ka Ala ye lafiɲɛyɔrɔ di ne ma faan bɛɛ la, jugu te ne fɛ tugu, gwɛlɛya te yen tugu. 19- Ne b'a fɛ ka soo lɔ Masaba ne ka Ala ye i ko a tun y'a fɔ ne faa Dawuda ye cogo min na. A tun ko a bena Dawuda deen min sigi masaya la ale nɔɔ na, k'ole bena soo lɔ ale Ala ye. 20I ka sira di u ka sɛdiriyiriw tigɛ ne ye Liban kulu kan. Ne ka baarakɛlaw n'i taw bena kori k'o baara kɛ ɲɔgɔn fɛ. O kɔ, ne bena i ka baaradenw sara ka kɛɲɛ n'i ka fɔta ye. I y'a lɔn ko mɔgɔ si te ne fɛ yan min be se yiritigɛ la ka Sidɔnkaw bɔ.»\n21Iramu ye Solomani ka kuma mɛn tuma min na, a nisɔndiyara kosɔbɛ. A y'a fɔ ko: «Boɲa ka la Masaba kan bii, ale min ye deen hakiliman di Dawuda ma n'a sigira jamaba nin kunna!» 22A ye cii bila k'a fɔ Solomani ye ko: «Ne y'i ka cira mɛn. I mako bena se sɛdiriyiri, ni sipɛrɛyiri minw ma, ne bena o bɛɛ d'i ma. 23Ne ka baaradenw bena u ta Liban kulu kan ka taga n'u ye kɔgɔjida la, k'u sirisiri ɲɔgɔn na k'u ci i ma jii kan. I b'u bilayɔrɔ fɔ u ye, u b'u foni k'u bila yen, aw b'u ta ka taga n'u ye. Ne be min fɛ, e ka to ka dumuni di ne ka somɔgɔw ma.»\n24A kɛra ten, Iramu ye sɛdiriyiriw, ni sipɛrɛyiriw di Solomani ma fɔɔ k'a wasa. 25Solomani ye suman tɔni waa wɔɔrɔ (6 000) ni olivutulu ɲanaman litiri waa seegi (8 000) di Iramu ma k'a ka somɔgɔw dɛmɛ n'o ye. A tun be to k'o ɲɔgɔn le di saan o saan. 26Masaba ye hakilitigiya di Solomani ma, i ko a tun y'a fɔ cogo min na. Hɛrɛ tun be Iramu ni Solomani cɛ, bɛɛn tun b'u cɛ.\nSolomani be fasobaara koo ɲanabɔ\n(Lok 2nan 1.18; 2.1,16-17)\n27Masacɛ Solomani ye mɔgɔ waa bi saba (30 000) woloma Isirayɛlidenw bɛɛ cɛma fasobaara kama. 28- A tora k'u ci ka taga Liban jamana na, mɔgɔ waa tan tan (10 000), ka taga kalo kelen kelen kɛ ɲɔgɔn kɔ. Ni jɛnkulu kelen tagara kalo kelen kɛ Liban, u be kɔsegi ka na kalo fila kɛ soo. Adoniramu le tun be fasobaara nin kunna. 29Mɔgɔ waa bi wolonwula (70 000) wɛrɛ tun be Solomani fɛ minw tun be to ka doniw ta, ani mɔgɔ waa bi seegi (80 000), minw tun be kabakuruw lɛsɛ kulu kan. 30Baarakuntigiw tun ye mɔgɔ waa saba ni kɛmɛ saba (3 300) ye. Solomani tun ye olu sigi baaraw kunna, ani k'u kɛ baaradenw kɔlɔsibagaw ye. 31Solomani ye sira di k'u ka kabakurubabaw lɛsɛ minw ka ɲi, waasa ka soo nin juu sigi n'u ye. U y'o kɛ. 32Solomani ka baaradenw ni Iramu taw, ani Gebalikawb ye kabakuruw lɛsɛ ka yiriw tigɛ k'o bɛɛ labɛn soo nin lɔko kama.


Zan 4 AKKDC08 - Yezu bɔra a kala ma ko *Fariziɲɛw y'a - Bible Search\nZan 3 Zan 5\nYezu ni Samari muso dɔ\n1Yezu bɔra a kala ma ko *Fariziɲɛw y'a mɛn ko ale ye kalanden caaman sɔrɔ ka tɛmɛ Zan kan ani ka to ka mɔgɔw batize ka tɛmɛ a kan fana. 2K'a sɔrɔ Yezu yɛrɛ tun te mɔgɔw batizera. A ka kalandenw le tun be mɔgɔw batize. 3O la, Yezu bɔra Zude mara la ka segi ka taga Galile.\n4Sanni a ka se Galile mara la, fɔɔ a ka Samari mara cɛtigɛ. 5- A sera Samari dugu dɔ la min tɔgɔ ko Sikari. Yakuba tun ye foro min di a deen Yusufu ma, o n'o dugu nin man jan. 6Yakuba ka kɔlɔn tun b'o yɔrɔ la. Yezu sigɛnna taama fɛ, a tagara sigi o kɔlɔn nin daa la. O y'a sɔrɔ tile tun gwanna.\n7Samari muso dɔ nana jii bɔyɔrɔ, Yezu y'a fɔ a ye ko: «N sɔn jii la n b'a min.» 8O y'a sɔrɔ a ka kalandenw tun tagara dumuni sanyɔrɔ la dugu kɔnɔ. 9- Muso nin y'a jaabi ko: «Uun! E min ye zuwifu ye, i be sɔn ka jii daali ne Samarika fɛ wa?» Tiɲɛ na, bɛɛn tun te Samarikaw ni zuwifuw cɛ. 10Yezu y'a jaabi ko: «Ala be min di mɔgɔ ma, n'i tun be o lɔn, ani mɔgɔ min ko i k'ale sɔn jii la, n'i tun b'o fana lɔn, e yɛrɛ le tun bena kɔn k'ale daali. A tun bena jii d'i ma min bena nii banbali d'i ma.»\n11Muso y'a jaabi ko: «Juru t'i bolo, kɔlɔn fana ka dun. I bena o jiɲuman nin bɔ min? 12O tuma na, an bɛma Yakuba min ye kɔlɔn nin sogi an ye, e ka fisa o ye wa? Ale n'a deenw n'a ka begɛnw bɛɛ y'a jii min.» 13Yezu y'a jaabi ko: «Ni mɔgɔ o mɔgɔ ye kɔlɔn nin jii min, minnɔgɔ bena o tigi minɛ tugu. 14Nga jii min be ne fɛ, ni ne y'o di mɔgɔ min ma k'a min, minnɔgɔ tena o tigi minɛ tugu fewu. Ne bena jii min d'o tigi ma, o bena kɛ jii woyota ye min bena woyo a kɔnɔ tuma bɛɛ, min be nii banbali di.» 15Muso nin y'a fɔ a ye ko: «Matigi, o jii nin di ne ma waasa minnɔgɔ kana n minɛ tugu ani n kana na yan jita kama tugu.»\n16Yezu y'a fɔ muso nin ye ko: «Taga i cɛɛ wele ka na.» 17Muso y'a jaabi ko: «Cɛɛ te n fɛ.» 18Yezu ko: «I ye tiɲɛ fɔ ko cɛɛ t'i fɛ. Bari i furula cɛɛ duuru fɛ ka tɛmɛ. E ni min be ɲɔgɔn fɛ sisan, i cɛɛ tɛ, o ye tiɲɛ ye.»\n19Muso ko: «Matigi, ne y'a lɔn, i ye kira le ye. 20An faaw ye Ala bato kulu nin kan, nga aw zuwifuw ko fɔɔ Zeruzalɛmu.» 21Yezu y'a jaabi ko: «Muso, la a la ko loon bena se, mɔgɔw tena na Faa Ala bato kulu nin kan ani Zeruzalɛmu tugu. 22Aw be min batora, aw t'o lɔn. Nga anw b'an ka batofɛn lɔn, bari Kisibaga bena bɔ an zuwifuw le cɛma. 23Ayiwa, loon bena se, a yɛrɛ sera ka ban. Ala batobagasɔbɛw bena na Faa Ala bato u dusu la ni tilenninya ye. Bari Faa b'o mɔgɔw ɲɔgɔn le fɛ. 24Ala ye Nii le ye, mɔgɔ minw b'a bato, u ka kan k'a bato n'u dusu bɛɛ ye tilenninya la.» 25Muso ko: «Ne y'a lɔn ko Ala ka Mɔgɔ wolomanin ka kan ka na, min be wele ko Krista. N'ale nana, a bena koo bɛɛ fɔ an ye.» 26Yezu y'a jaabi ko: «Ale lo be kumana n'i ye ten.»\n27K'u to kuma na, a ka kalandenw sera. Olu kabakoyara ka Yezu barokɛtɔ ye ni muso ye. Nga u si ma se k'a ɲininga ko: «A kɛra di?» Walima ko: «Mun na i be kuma a fɛ?» 28Muso y'a ka duun filinin to o yɔrɔ la ka boli ka n'a fɔ dugu kɔnɔ ko: 29«Ee! Aw ye bɔ ka na cɛɛ dɔ filɛ! N ye koo minw bɛɛ kɛ n sii la, a y'a bɛɛ fɔ n ye. N'a sɔrɔ Ala ka Mɔgɔ wolomanin nin lo!» 30Mɔgɔw bɔra dugu kɔnɔ n'u be tagara Yezu sɛgɛrɛ. 31O tuma na, a ka kalandenw y'a daminɛ k'a daali ko a ka dumuni kɛ. U tun b'a fɔ ko: «An karamɔgɔ, sabali ka dumuni kɛ sa.» 32Nga a y'u jaabi ko: «Dumuni be ne fɛ aw te min lɔn.» 33A ka kalandenw tora ka ɲɔgɔn ɲininga ko: «Mɔgɔ dɔ nana dumuni d'a ma le wa?» 34O la, Yezu y'a fɔ u ye ko: «Ka n cibaga sago kɛ, o le ye n ka dumuni ye. Ne ka kan k'a ka baara kɛ fɔɔ ka se a daan na. 35N ko aw be to k'a fɔ ko yanni kalo naani ko suman tigɛtuma be se. Ayiwa, ne b'a fɔ aw ye ko aw k'aw kuun kɔrɔta ka filɛli kɛ. Sumanw mɔnin lo kongo kɔnɔ. 36Mɔgɔ min y'o tigɛbaga ye, o tigi be sumankisɛ lajɛn sini kama. A b'a ka sara sɔrɔla ka ban. Min ye nii banbali ye. O be kɛ, waasa sumantigi ni sumantigɛbaga bɛɛ ka jɛn ka nisɔndiya ɲɔgɔn fɛ. 37Talen dɔ ko: ‹Dɔ be suman dan, dɔ wɛrɛ b'a tigɛ.› O ye tiɲɛ yɛrɛ le ye. 38Ne y'aw ci ko aw ka taga suman tigɛ foro dɔ la aw ma min sɛnɛ. Dɔw le sigɛnna a sɛnɛ na, aw ye nafa sɔrɔ olu barika la.» 39Dugu nin mɔgɔw caaman lara Yezu la. Bari muso nin tun y'a fɔ u ye ko ale ye koo min bɛɛ kɛ a sii la, ko a y'o bɛɛ fɔ ale ye. 40O Samarika nunu nana se Yezu fɛ fana, u y'a daali ko a ka to n'u ye. A ye tile fila kɛ u fɛ. 41Mɔgɔ caaman lar'a la a ka kuma kosɔn ka tɛmɛ muso ta kan. 42U tora k'a fɔ muso nin ye ko: «K'i ka kuma yɛrɛ bɔ a la, anw lara a la bari an y'a yɛrɛ lamɛn. An lanin b'a la ko nin le ye diɲɛ kisibaga yɛrɛ yɛrɛ ye.»\nYezu be faamacɛ dɔ deen kɛnɛya Kana\n(Mat 8.5-13; Luka 7.1-10)\n43Tile fila tɛmɛnin kɔ, Yezu bɔra o yɔrɔ la ka taga Galile mara la. 44- A yɛrɛ tun y'a fɔ ka kɔrɔ ko kira si te boɲa sɔrɔ a yɛrɛ ka dugu la. 45- A sera Galile tuma min na, u y'a minɛ ka ɲa. Bari a ye koo minw bɛɛ kɛ ɲanagwɛ tuma na Zeruzalɛmu, u y'o bɛɛ ye, bari u bɛɛ tun tagara yen ɲanagwɛ la.\n46- Yezu tun ye jii yɛlɛma k'a kɛ duvɛn ye dugu min na n'o ye Kana ye Galile mara la, a segira ka taga yen. Masacɛ ka baarakɛlaw kuntigi dɔ tun be yen, a deen tun man kɛnɛ Kafaranamu. 47A y'a mɛn ko Yezu segira ka bɔ Zude ka na minkɛ, a tagara bɔ a fɛ k'a daali ko a ka sabali ka taga ale deen kɛnɛya, ko a be ɲini ka sa. 48Yezu y'a fɔ a ye ko: «N'aw ma kabakobabaw kɛnin ye, aw te la ne la fewu.» 49Cɛɛ ko: «Matigi, an ka taga ni n deen ma sa.» 50Yezu y'a fɔ a ye ko: «Taga, i deen kɛnɛyara.» Cɛɛ lara Yezu ka kuma na, a ye sira ta. 51K'a to sira kan, a ka baaradenw tun y'a kɔɔ gwɛn, u nan'a kunbɛn sira kan k'a fɔ a ye ko a deen kɛnɛyara. 52A y'u ɲininga ko a nɔgɔyara waati jumɛn. U ko kunun tilefɛ lo, a ka farigwan banna. 53Cɛɛ y'a ye k'o waati yɛrɛ lo Yezu tun y'a fɔ ale ye ko: «Taga, i deen kɛnɛyara.» O la, ale n'a ka somɔgɔw bɛɛ lara Yezu la. 54Yezu y'o kabako filanan nin kɛ Galile mara la, a seginin kɔ ka bɔ Zude mara la.


Matiyu 1 | DYU Bible | YouVersion\nYesu ta buruju\n1Yesu Kirisita ta buruju ye nin ye. Yesu bɔra Dawuda ta duruja ra, Dawuda bɔra Iburahima ta duruja ra.\n2Iburahima tun ye Isiyaka facɛ ye.\nIsiyaka tun ye Yakuba facɛ ye.\nYakuba tun ye Zuda facɛ ye, ani Zuda balemacɛ tɔw.\n3Zuda tun ye Perɛsi ni Zara facɛ ye. O bamuso tɔgɔ tun ye ko Tamari.\nPerɛsi tun ye Esiromu facɛ ye.\nEsiromu tun ye Aramu facɛ ye.\n4Aramu tun ye Aminadabu facɛ ye.\nAminadabu tun ye Naasun facɛ ye.\nNaasun tun ye Salimɔn facɛ ye.\n5Salimɔn tun ye Boozi facɛ ye. A bamuso tun ye Rahabu ye.\nBoozi tun ye Obɛdi facɛ ye. A bamuso tun ye Ruti ye.\nObɛdi tun ye Yese facɛ ye.\n6Yese tun ye masacɛ Dawuda facɛ ye.\nMasacɛ Dawuda tun ye masacɛ Sulemani facɛ ye; a bamuso tun ye Huri ta muso ye.\n7Masacɛ Sulemani tun ye Robohamu facɛ ye.\nRobohamu tun ye Abiya facɛ ye.\nAbiya tun ye Asafu facɛ ye.\n8Asafu tun ye Yosafati facɛ ye.\nYosafati tun ye Yoramu facɛ ye.\nYoramu tun ye Oziyasi facɛ ye.\n9Oziyasi tun ye Yotamu facɛ ye.\nYotamu tun ye Akazi facɛ ye.\nAkazi tun ye Ezekiyasi facɛ ye.\n10Ezekiyasi tun ye Manase facɛ ye.\nManase tun ye Amɔn facɛ ye.\nAmɔn tun ye Yoziyasi facɛ ye.\n11Yoziyasi tun ye Yekoniya facɛ ye, ani Yekoniya balemacɛ tɔw. O wagati le ra, o ka Izirayɛlimɔgɔw mina ka taga ni o ye jɔnya ra Babilɔni jamana ra.\n12Izirayɛlimɔgɔw taganin kɔ Babilɔni: Yekoniya tun ye Salatiyɛli facɛ ye.\nSalatiyɛli tun ye Zorobabɛli facɛ ye.\n13Zorobabɛli tun ye Abiyudi facɛ ye.\nAbiyudi tun ye Eliyakimu facɛ ye.\nEliyakimu tun ye Azɔri facɛ ye.\n14Azɔri tun ye Sadɔki facɛ ye.\nSadɔki tun ye Akimu facɛ ye.\nAkimu tun ye Eliyudi facɛ ye.\n15Eliyudi tun ye Elehazari facɛ ye.\nEleyazari tun ye Matan facɛ ye.\nMatan tun ye Yakuba facɛ ye.\n16Yakuba tun ye Yusufu facɛ ye.\nYusufu muso tɔgɔ le tun ye ko Mariyamu. O Mariyamu tɔgɔ le ka Yesu woro, min bɛ wele ko Kirisita*.\n17Ayiwa, k’a damina Iburahima ra fɔ ka taga se Dawuda ma, duruja tan ni naani le tɛmɛna. K’a damina Dawuda ra fɔ ka taga se Izirayɛlimɔgɔw minawagati ma ka taga jɔnya ra Babilɔni jamana ra, duruja tan ni naani le tɛmɛna. K’a damina Izirayɛlimɔgɔw minawagati ra ka taga Babilɔni fɔ ka taga se Kirisita ta wagati ma, duruja tan ni naani le tɛmɛna fana.\n18Ayiwa, Yesu Kirisita worocogo kɛra tan le: Mariyamu min kɛra a bamuso ye, ale tun ye Yusufu ta maminamuso le ye; nka Mariyamu nana kɔnɔ ta Nin Saninman* baraka ra k’a sɔrɔ a ni Yusufu ma jɛn fɔlɔ. 19A maminacɛ Yusufu tun ye mɔgɔɲuman ye minkɛ, ani a tun t’a fɛ ka Mariyamu tɔgɔ cɛn minkɛ, a ko a bɛ o furu ko dabla dogo ra. 20Ka Yusufu to o kow miiri ra, a nana Matigi ta mɛlɛkɛ dɔ ye siko ra; mɛlɛkɛ k’a fɔ a ye ko: «Yusufu, Dawuda mamaden, i kana siran ka Mariyamu ta k’a kɛ i muso ye, sabu a ka kɔnɔ min ta, o bɔra Nin Saninman ta sebagaya le ra. 21A bɛna dencɛ le woro; i bɛna a tɔgɔ la ko Yesu#1.21 Yesu tɔgɔ kɔrɔ ye ko: Kisibaga., sabu ale le bɛna a ta mɔgɔw kisi ka bɔ o ta jurumunw na.» 22O kow bɛɛ kɛra minkɛ, Matigi Ala ta cira tun ka kuma min fɔ, o kɛra can ye, ko:\n23«Sunguru bɛna kɔnɔ ta ka dencɛ woro,\no bɛna a tɔgɔ la ko Emanuwɛli#Nin kuma fɔra Ezayi 7.14..»\n(Emanuwɛli, o kɔrɔ le ye ko Ala bɛ ni an ye). 24Yusufu wurira sunɔgɔ ra minkɛ, Matigi ta mɛlɛkɛ ka min fɔ a ye, a ka o kɛ. A ka Mariyamu ta ka na a ta so, ka a kɛ a muso ye. 25Nka Yusufu ma jɛn ni a ye fɔ ka taga Mariyamu jigiwagati se; a jigira dencɛ ra, Yusufu ka a tɔgɔ la ko Yesu.


Lok 2nan 33 AKKDC08 - Manase tun ye saan tan ni fila - Bible Search\nLok 2nan 32 Lok 2nan 34\nLok 2nan 33\n(Mas 2nan 21.1-18)\n1Manase tun ye saan tan ni fila sɔrɔ, a sigituma na masaya la. A ye saan bi duuru ni duuru kɛ masaya la Zeruzalɛmu. 2- A ye kojugu kɛ Masaba ɲakɔrɔ. Masaba tun ye siya minw gwɛn ka bɔ Isirayɛlidenw ɲa, a ye olu ka landajuguw le ɲɔgɔn kɛ. 3A facɛ Ezekiyasi tun ye sɔnnikɛyɔrɔ minw cɛn, a ye olu lalaga k'o lɔ tugu, ka *Baali sɔnyɔrɔ dɔw lɔ, ka *Asera jaaw tutu. A ye lolow ni kalo, ani tile bato. 4- A ye sarakabɔyɔrɔ dɔ wɛrɛw lɔ Masaba ka soo kɔnɔ, Masaba tun ye soo min koo fɔ ko ale tɔgɔ bena to Zeruzalɛmu tuma bɛɛ.\n5A ye sarakabɔyɔrɔw lɔ lolow ni kalo, ani tile tɔgɔ la Masaba ka soo lukɛnɛ fila nunu kɔnɔ. 6A y'a dencɛw jɛni ka joo sɔn n'u ye Bɛninɔmu kɔkɛnɛ na, ka filɛli kɛ, ani ka subagaya kɛ. A tagara sukɔrɔw welebagaw ni lagwɛlikɛlaw fɛ. A ye kojugu caaman kɛ Masaba ɲakɔrɔ k'a dimi. 7- Ala tun y'a fɔ Dawuda n'a dencɛ Solomani ye ko ale bena sigi soo min kɔnɔ Zeruzalɛmu, ko ale ye yɔrɔ min woloma k'o kɛ a batoyɔrɔ ye tuma bɛɛ Isirayɛli kɔmɔgɔw bɛɛ cɛma, a tun ye joo min lɛsɛ, a y'o sigi o kɔnɔ. 8Ko ni Isirayɛlidenw banbana k'ale k'a fɔta bɛɛ bato sariyaw, n'a ka latigɛtaw, ani a ka ɲinitaw faan fɛ, a tɛmɛna Musa fɛ ka min di u ma, ko ale tena u gwɛn ka bɔ jamana nin kɔnɔ tugu, ale tun y'a latigɛ ka min di u faaw ma. 9Nga Manase y'a kɛ Zeruzalɛmukaw ni Zuda mara mɔgɔ tɔw filila, ka kojugu kɛ. Masaba tun ye siya minw halaki ka bɔ Isirayɛlidenw ɲa, olu yɛrɛ tun ma o kojugu nunu ɲɔgɔn kɛ.\n10Masaba kumana Manase n'a ka jama fɛ, nga u ma mɛnni kɛ. 11O la, Masaba y'a kɛ Asiri masacɛ ka kɛlɛkuntigiw nana u kama. U ye Manase minɛ ka nigɛ don a nuun na, k'a siri ni zirajɔrɔkɔw ye ka taga n'a ye Babilɔni. 12K'a to dusukasi la, a ye Masaba a ka Ala daali k'a yɛrɛ majigi a faaw ka Ala ɲa kosɔbɛ. 13A y'a daali tuma min na, Masaba y'a ka daalili mɛn, ka sɔn a ma. A y'a kɔsegi Zeruzalɛmu a ka masaya la. O tuma na, Manase y'a lɔn ko Masaba le ye Ala ye.\n14O kɔ, kogo min be Dawuda ka ciin laminikogo kɔfɛ, a y'o lɔ kura ye kɔkɛnɛ na, Giyɔn kɔɔ daminɛyɔrɔ la tileben fɛ fɔɔ ka taga se Jigɛminɛyɔrɔ donda la, ka Ofɛli tintin lamini n'a ye. A ye dɔ fara kogo nin kan sanfɛ fɔɔ a tun ka jan kosɔbɛ. A fana ye kɛlɛkuntigiw sigi Zuda mara dugu barikamanw bɛɛ la. 15A ye siya wɛrɛw ka batofɛnw ni joow ta ka bɔ Masaba ka soo kɔnɔ. A tun ye sarakabɔyɔrɔ minw lɔ Masaba ka soo kulu kan ani Zeruzalɛmu kɔnɔ, a y'o bɛɛ bɔ k'u fili dugu kɔfɛ. 16A ye Masaba ka sarakabɔyɔrɔ lalaga, ka jɛnɲɔgɔnya sarakaw ni foli taw bɔ a kan, k'a fɔ Zuda mara mɔgɔw ye ko u ka baara kɛ Masaba, Isirayɛli ka Ala ye. 17O bɛɛ n'a ta, jama tora ka sarakaw bɔ sɔnnikɛyɔrɔw la, k'a sɔrɔ u tun b'o kɛ Masaba u ka Ala dama le ye.\n18Manase ka kɛwali tɔw, n'a ye daalili min kɛ a ka Ala fɛ, ani kiraw ye kuma minw fɔ a ye Masaba, Isirayɛli ka Ala tɔgɔ la, o bɛɛ be sɔrɔ Isirayɛli mara masaw ka loon o loon kibaru sɛbɛ kɔnɔ. 19A ka daalili, ani Ala y'a jaabi cogo min na, a ye kojugu ni tilenbaliyako minw bɛɛ kɛ, ani ka sɔnnikɛyɔrɔw dilan ka Asera jaaw ni joo wɛrɛw tutu yɔrɔ minw na sanni k'a yɛrɛ majigi, o bɛɛ be sɔrɔ Ozayi ka sɛbɛ kɔnɔ.\n20Manase sara, u y'a suu don a ka soo kɔnɔ.\nO kɔ, a dencɛ Amɔn sigir'a nɔɔ na masaya la.\n(Mas 2nan 21.19-26)\n21Amɔn tun ye saan mugan ni fila sɔrɔ, ka sɔrɔ ka sigi masaya la. A ye saan fila kɛ masaya la Zeruzalɛmu. 22A ye kojugu kɛ Masaba ɲakɔrɔ i n'a fɔ a facɛ Manase. A facɛ tun ye joo minw dilan, a ye olu bɛɛ bato k'u sɔn. 23A m'a yɛrɛ majigi Masaba ɲakɔrɔ i n'a fɔ a facɛ Manase tun y'a kɛ cogo min na. A ye kojugu kɛ ka tɛmɛ a facɛ kan. 24A ka dakɔrɔsigiw ye janfa siri a la, k'a faga masaso kɔnɔ. 25Nga jamana kɔnɔ mɔgɔw wilila k'a janfabaga nunu bɛɛ faga. O kɔ, u y'a dencɛ Zoziyasi kɛ masacɛ ye a nɔɔ na.


Zud 15 AKKDC08 - Mɔgɔ minw tun be fanisow kɔnɔ, olu y'a - Bible Search\nZud 14 Zud 16\nIsirayɛlidenw juguw be boli\n1Mɔgɔ minw tun be fanisow kɔnɔ, olu y'a mɛn tuma min na k'o koo nin kɛra, u kabakoyara haali. 2Siranyaba y'u minɛ, u jaa tigɛra, mɔgɔ si ma to a tɔɲɔgɔn gɛrɛfɛ, bɛɛ yɛrɛkɛra yɔrɔnin kelen ka boli kɛnɛyɔrɔ ni kuluyɔrɔ siraw bɛɛ fɛ. 3Minw tun siginin be kuluyɔrɔ la Betuli lamini na, olu fana ye boli ta. O kɔ, Isirayɛli kɛlɛdenw bɛɛ girinna u kɔ k'u gwɛn. 4Koo min kɛra, Oziyasi ye mɔgɔw ci ka taga Betomɛsitayimu ni Bebayi, ani Koba ni Kola, ani Isirayɛli mara kɔnɔ yɔrɔ bɛɛ, k'o fɔ ani k'a ɲini u fɛ ko u bɛɛ ka bɔ k'u juguw gwɛn, k'u halaki. 5Isirayɛlidenw y'o mɛn dɔrɔn, u bɛɛ jɛnna ka ben u kan k'u halaki fɔɔ ka se Koba. Zeruzalɛmukaw fana nana teliya la, ni minw tun be kuluyɔrɔ faan bɛɛ la, bari koo min tun kɛra u juguw ka sigiyɔrɔ la, o tun fɔra u ye. Galaadi ni Galile mara mɔgɔw wilila k'u juguw kɛlɛ minw tun be gɛrɛfɛ k'u caaman faga, fɔɔ ka taga se Damasi n'a mara la. 6Betulikaw tɔɔ jigira ka don Asirikaw ka sigiyɔrɔ la, k'u bololafɛnw cɛ ka taga ni nafolo caaman ye. 7Isirayɛlidenw segitɔ ka bɔ u fagayɔrɔ la, fɛɛn minw tora, u y'olu cɛ. Mɔgɔ minw tun be dugudenninw ni togodaw la, ni minw tun be kuluyɔrɔ la, ni kɛnɛyɔrɔ la, olu fana y'u juguw ka minan caaman cɛ ka taga n'o ye, bari fɛɛn caaman caaman tun be yen.\nZuditi be barika la Ala ye\n8Sarakalasebagaw kuntigi Zowakimu ni Isirayɛli cɛkɔrɔbaw ka jɛnkulu minw tun be Zeruzalɛmu, olu nana Betuli. Matigi tun ye koɲuman min kɛ Isirayɛlidenw ye, u tun b'a fɛ k'o ye, ani ka Zuditi fana ye k'a fo. 9U donn'a fɛ tuma min na, u bɛɛ y'a tanu ɲɔgɔn fɛ k'a fɔ a ye ko: «I kɛra Zeruzalɛmu ka boɲa sababu ye, ni Isirayɛli ka kunkɔrɔta sababu, ni an ka siya ka jigimafa sababu ye! 10I yɛrɛ le y'o bɛɛ kɛ! I ye koɲuman kɛ Isirayɛlidenw ye, o diyara Ala ye. Matigi Setigi ka hɛrɛ kɛ i ye tuma bɛɛ!» Jama bɛɛ ko: «Amiina!»\n11Isirayɛlidenw tora k'u juguw ka nafolo cɛ u ka sigiyɔrɔ la tile bi saba kɔnɔ. U ye Olofɛrine ka faniso, n'a ka warigwɛminanw, n'a ka dilanw, n'a ka minan wɛrɛw n'a ka sokɔnɔminan tɔw bɛɛ di Zuditi ma. A y'o minɛ, k'a dɔ la a ka fali kan, k'a tɔ tonton a ka wotorow kɔnɔ, ka begɛnw siri u la. 12Isirayɛli musow bɛɛ bolila ka n'a ye, ani k'a fo. U dɔw ye dɔnkili la ka dɔɔn kɛ k'a boɲa. A ye furaburuw ta ka dɔw di musow ma minw tun b'a bilara sira. 13Zuditi n'a bilasirabagaw ye olivuyiri bolomisɛnw ta k'u meleke k'u kɛ i n'a fɔ fugulanw, k'u biri u kuun na. Ale bilara u ɲa, n'u be dɔɔn kɛra. Isirayɛli cɛɛw bɛɛ tugura u kɔ ni kɛlɛkɛminanw ye u bolo, furaburu fugulan birinin be u kuun na, n'u be dɔnkili lara ɲanaman.\n14O kɔ, Zuditi ye dɔnkili nin la ka barika la Ala ye Isirayɛlidenw bɛɛ cɛma, jama bɛɛ y'u kaan kɔrɔta kosɔbɛ k'o la n'a ye.


Zeb 1 AKKDC08 - Aw ye hakɛ kɛ Ala faan fɛ. O kosɔn, - Bible Search\nZeb int Daniyɛli, girɛkikan na int\nYɛrɛ kɔlɔsi joko ma\nBabilɔnikaw ka masacɛ tun bena mɔgɔ minw minɛ ka taga n'u ye Babilɔni, Ala tun y'a fɔ Zeremi ye ko a ka min fɔ u ye, Zeremi y'o kɛ bataki ye k'o ci u ma. O filɛ nin ye ko:\n1Aw ye hakɛ kɛ Ala faan fɛ. O kosɔn, Babilɔni masacɛ Nabukodonozɔri bena aw minɛ ka taga n'aw ye Babilɔni. 2N'aw sera o yɔrɔ la, aw bena to yen saan caaman kɔnɔ, ka waatijan kɛ yen, fɔɔ saan kɛmɛ fila ni bi seegi ɲɔgɔn. Nga o kɔ, ne ben'a kɛ aw be bɔ o yɔrɔ la hɛrɛ la. 3Aw k'a lɔn sisan ko aw bena batofɛnw ye Babilɔni, minw dilanna ni yiri ye, ni warigwɛ ani sanu ye, ni mɔgɔw b'u ta u gaman kan, batofɛn nunu be siranya bila siyaw la. 4O la, aw k'aw yɛrɛ kɔlɔsi aw ka koo bɛɛ la, aw fana kana kɛ i n'a fɔ o siya nunu. Aw kan'a to o batofɛn nunu siranya k'aw minɛ. 5N'aw ye jama ye tuma min na n'u be biri u ɲafɛ ani u kɔfɛ, aw k'a fɔ aw dusu la ko: «An ka kan ka biri e Matigi le ɲakɔrɔ!» 6Bari ne ka mɛlɛkɛ bena to aw fɛ k'aw kɔlɔsi ani k'aw tanga.\nJoko man kan ka zuwifuw fili\n7Baarakɛla dɔ le ye batofɛn nunu nɛnkun lɛsɛ. Siga t'a la, batofɛn nunu mɔnna ni sanu, ani warigwɛ ye. Nga namarafɛnw lo, u te se ka kuma. 8Sunguru b'a yɛrɛ lalaga ka ɲa cogo min na, o cogo kelen na mɔgɔ nunu bɛ sanu kɛ 9ka fugulan dilan k'a biri u ka batofɛnw kuun na. Tuma dɔ la, sarakalasebagaw yɛrɛ be sanu ni warigwɛ soɲa u fɛ k'u yɛrɛ makow ɲa n'o ye. 10U yɛrɛ be dɔ di joso kɔnɔ kakalamusow ma. O batofɛn minw dilanna ni yiri ye, ni warigwɛ ani sanu ye, u be fani don u kaan na i n'a fɔ mɔgɔw. 11Nga u te se k'u yɛrɛ tanga soon ni bagabaga ma. Ni u ye fani ɲanaman don u kaan na, 12joso kɔnɔ gwangwan be la o kan, n'u ɲada, o tigi be to k'o jɔsi. 13Masabere b'u bolo, i n'a fɔ mara kuntigiw, k'a sɔrɔ hali ni mɔgɔ dɔ donna u gasi la, u te se k'o tigi faga. 14Murujan ni jende b'u kinibolo la, o bɛɛ n'a ta, u tɛ se k'u yɛrɛ tanga kɛlɛdenw, walima soonw ma. A be lɔn o le la k'u te batofɛn ɲanamanw ye. O la, aw kana siran u ɲa!\n15Minan min cira, o te foyi ɲa cogo min na, 16u ka batofɛnw be ten fana, n'u y'u bila soow kɔnɔ. O soo nunu donbagaw seen be gwangwan min wili, o be sigi u ɲaa kan. 17Ni mɔgɔ min ye kojugu kɛ masacɛ la, u b'o tigi datugu cogo min na k'a fagalɔn kɔnɔ, sarakalasebagaw be bɔ ka jobon datugu k'a sɔgɔ ka ɲa ten fana janko soon kana don k'u ta. 18Olu yɛrɛ mako be yeelen min na u yɛrɛ ka soo, u be fitinɛw mana u ka josow kɔnɔ, nga u ka batofɛnw te se ka foyi ye. 19U be i n'a fɔ joso tutunan, a be fɔ min ma ko a kɔnɔna tolila. Bagabaga be bɔ duguma k'u dumu, olu n'u ka faniw, u te bɔ o kala ma! 20Sisi min be bɔ joso kɔnɔ, o y'u ɲada fin. 21Toolen ni naganaganiw, ani kɔnɔ wɛrɛw, hali jakumaninw be na sigi u kan, u kuun kan yɛrɛ. 22O la, aw k'a lɔn ko batofɛn gwansanw lo, aw kana siran u ɲa!\n23U y'u mɔn ni sanu min ye janko k'u masiri, n'u ma u jɔsi k'a nɔgɔ bɔ, olu tena manamana cogo si la. Bari mɔgɔ y'u yelen k'u dilan tuma min na, u ma bɔ o kala ma. 24Mɔgɔ b'u san sɔngɔgwɛlɛn na, k'a sɔrɔ ninakili t'u la haali dɔɔni. 25Seenw t'u fɛ minkɛ, wajibi lo u b'u ta u gaman kan. O le b'a yira mɔgɔw la ko nafa t'u la. Hali u sɔnbagaw be maloya. 26Tiɲɛ na, ni batofɛn benna duguma, u ka kan k'a kɔrɔta. N'u y'a lɔ, a te se ka taga yɔrɔ si a yɛrɛ ma. N'u y'a la, a tɛ se ka wili fana. N'u b'u sɔnna, a be i n'a fɔ u be fɛɛnw dira suu ma. 27Fɛɛn minw be faga batofɛnw ye, sarakalasebagaw yɛrɛ b'u feere janko ka nafa sɔrɔ o la. Sarakalasebagaw musow b'o dɔ mara yan n'u b'o di fantanw ni banabagatɔw ma. 28Hali muso minw be landa la, walima jigibagatɔ, olu b'u jaa gwɛlɛya ka maga sarakafɛn nunu na. O koow b'a yira ko batofɛn ɲanamanw tɛ, aw kana siran u ɲa!\n29Mun na u b'u wele batofɛnw? K'a sɔrɔ musow le b'u sɔn, fɛɛn yirilaman ni warigwɛlaman, ani sanulaman nunu. 30Sarakalasebagaw be sigi batofɛn nunu ka soow kɔnɔ, u ka fani faranfarannin, u kunlakolon, u kuun n'u bonbosi linin.a 31U be kule ka mankan kɛ u ka batofɛnw ɲakɔrɔ i n'a fɔ mɔgɔ minw be sanga dumuni kɛra. 32Sarakalasebagaw be fani minw bɔ batofɛnw kan, u b'o di u musow n'u ka denmisɛnw ma. 33I be koɲuman kɛ u la wo, i be kojugu kɛ u la wo, u tena se k'o ɲɔgɔn segi i ma. U te se ka mɔgɔ kɛ masa ye, u tɛ se k'a jigi ka bɔ fanga la fana. 34O cogo kelen na, u te se ka wari di mɔgɔ ma k'a kɛ nafolotigi ye. Ni mɔgɔ dɔ m'a ka dajuru sara u ye, u tena o tigi ɲininga o la fana. 35U te se ka mɔgɔ kisi saya ma, u te se ka barikatan bɔsi k'a bɔ setigi bolo fana. 36U te se ka fiɲɛntɔ ɲaa yɛlɛ. Mɔgɔ min be gwɛlɛya la, u te se k'a bɔ o la. 37U te makari firiyamuso la, u te koɲuman kɛ falatɔ ye. 38O minan yirilaman minw mɔnna ni sanu ani warigwɛ ye, u bɔnin be kabakuruw fɛ minw cira ka bɔ kulu la. U sɔnbagaw bena maloya. 39I be se k'u jati batofɛn ɲanamanw ye cogo di, walima k'u koo fɔ ko batofɛn lo?\n40Ka fara o kan, Babilɔnikaw yɛrɛ b'u dɔgɔya do. U be taga ni bobo ye u ka batofɛn Bɛli fɛ, k'a daali ko a k'a to bobo nin ka se ka kuma, k'a sɔrɔ Bɛli te se ka foyi faamu. 41Mɔgɔ nunu yɛrɛ t'a faamu k'a ye ko batofɛn nunu te se ka foyi ɲa, k'u ka kan k'u fili. 42Musow b'u cɛɛ siri ni juru ye ka taga sigi siraw daa la janko ka sumanbugu jɛni wusulan ye.b 43Ni tɛmɛbaga dɔ y'u dɔ wele ka jɛn n'a ye, o muso nin be yɛlɛ a tɔɲɔgɔn na bari mɔgɔ si m'ale wele, k'a ka juru foni. 44Batofɛn nunu ka koo bɛɛ ye galon le ye. O la, i be se k'u jati fɛɛn ɲanamanw ye cogo di, walima k'a fɔ n'i daa ye ko batofɛn ɲanamanw lo?\n45Baarakɛlaw ni sanufagalaw le y'u dilan. Bololabaarakɛla nunu b'a fɛ ka fɛɛn min jaa dilan, u be kɛ o dɔrɔn le ye. 46Minw yɛrɛ y'u dilan, olu sii tena caya ka tɛmɛ tɔw ta kan we! 47U ye minan minw dilan, olu be se ka kɛ batofɛn ɲanamanw ye cogo di? O la, u be namarako ni maloyako dɔrɔn le to u kɔmɔgɔw ye. 48Ni kɛlɛ wilila joo nunu kama, walima gwɛlɛya wɛrɛw, murutigiw be ɲɔgɔn ye janko k'a lɔn u bena taga yɔrɔ min na k'u yɛrɛ dogo n'u ka joow ye. 49Nunu te se k'u yɛrɛ kisi kɛlɛ ma, walima gwɛlɛyaw ma, mun na mɔgɔ te se k'a lɔn ko batofɛn ɲanamanw tɛ? 50Yiriminanw lo, minw mɔnna ni sanu ni warigwɛ ye. A be lɔn o le la k'u ye namarafɛnw dɔrɔn le ye. A bena gwɛ siyaw bɛɛ n'u ka masacɛw ye ko batofɛn ɲanamanw tɛ, mɔgɔ bololabaara lo, ko alaya si t'u la. 51A gwɛnin lo ko batofɛn ɲanamanw tɛ. Jɔn be se ka ban o la?\n52U te se ka mɔgɔ kɛ masa ye jamana kunna, walima ka sanji di mɔgɔw ma. 53U te se k'u yɛrɛ ka koow ɲanabɔ. Ni mɔgɔ dɔ y'a tɔɲɔgɔn tɔɲɔ, u te se k'o tigi dɛmɛ fana. U te foyi ɲa. 54Kɔnɔnin minw be tɛmɛ sanfɛ, barika t'olu la cogo min na, u fana be ten. Batofɛn yirilaman nunu, minw mɔnna ni sanu ni warigwɛ ye, ni tasuma ye o josow dɔ ta, murutigiw be boli k'u yɛrɛ kisi, nga olu be jɛni pewu i n'a fɔ soo nin tutunanw, tasuma kɔnɔ. 55U te se ka wili masacɛ kama, walima u juguw kama. 56O la, mɔgɔ be sɔn cogo di k'a fɔ k'u ye batofɛn ɲanamanw ye, ani k'u jati ten?\nSee te batofɛn nunu ye\nBatofɛn yirilaman minw mɔnna ni warigwɛ ni sanu ye, olu tɛ se k'u yɛrɛ kisi soonw ma, walima benkannikɛlaw ma. 57Mɔgɔw b'u ta ka sanu ni warigwɛ bɔ u la, ka taga n'u kannafani ye, u te se k'u yɛrɛ dɛmɛ fewu! 58Masacɛ min b'a ka jagwɛlɛya yira kɛlɛ la, ale ka fisa ni batofɛn namaratɔ nunu ye. Sokɔnɔfɛn nafaman fana ka fisa n'u ye. Bonda min be sokɔnɔfɛnw tanga soon ka don ma, walima masaso kɔnɔ tutunan yirilaman fana ka fisa n'u ye. 59Bari tile ni kalo, ani lolo minw be manamana, baara min dira u ma, u b'o kɛ a cogo la. 60Ni saan be manamana fana, a yeli ka nɔgɔ. Fɔɲɔ fana koo be ten, min be fiyɛ yɔrɔ bɛɛ. 61Ni Ala y'a fɔ sankabaw ka kɛ yɔrɔ bɛɛ tuma min na, u b'o kɛ ten. 62Tasuma min cira ka bɔ sanfɛ ka jigi kuluw ni yirituw halakili kama, min fɔr'a ye, a fana b'o kɛ. Nga batofɛn nunu te se ka suma ni fɛɛn nunu cogoya n'u fanga ye. 63I be se k'a lɔn o le la ko i man kan k'u jati batofɛnw ye, walima k'a fɔ n'i daa ye ko batofɛn ɲanamanw lo. Bari u te se ka mɔgɔ sara a ka kɛwaliw la, walima ka koɲuman kɛ mɔgɔ ye. 64Aw b'a lɔn ko batofɛn ɲanamanw tɛ, aw kana siran u ɲa!\n65U te se ka masacɛw ta ɲa, u te se k'u ta cɛn fana. 66U te se ka kabakow yira siyaw la sankolo kɔnɔ, walima ka manamana i n'a fɔ tile, walima ka yeelen bɔ i n'a fɔ kalo. 67Kongosogow ka fisa n'u ye, olu be se ka boli ka taga dogo yɔrɔ dɔ la k'u yɛrɛ sutara. 68Ayiwa, fɛɛn bɛɛ b'a yira an na k'u te batofɛn ɲanamanw ye cogo si la. O kosɔn, aw kana siran u ɲa!\n69Sulagwɛnnan be jeforo kɔnɔ cogo min na n'a te se ka foyi kɛ, o mɔgɔ nunu ka batofɛn yirilamanw fana be ten, minw mɔnna ni sanu ni warigwɛ ye. 70U be se ka suma ni ŋɔniyiri ye fana, kɔnɔw be sigi min kan nankɔ kɔnɔ. U be se ka suma ni suu ye, u ye min fili dibi la. 71Ni aw y'a ye tuma min na ko u ka fani ɲanamanw cɛnna, k'u cɛɲa bɔra u la, aw ben'a faamu k'u te fɛɛn ɲanamanw ye. A laban, bagabaga bena u dumu, u bena tila ka kɛ jamana ka maloyako ye. 72Mɔgɔtilennin, batofɛn te min fɛ, ale ka fisa bari maloya tena ale sɔrɔ.


Luka 9 AKKDC08 - Yezu y'a ka kalanden tan ni fila lajɛn - Bible Search\nYezu b'a ka kalanden ci\n(Mat 10.1-9,11-14; Mar 6.6-13)\n1Yezu y'a ka kalanden tan ni fila lajɛn ka sebagaya ni fanga d'u ma ka jinaw gwɛn, ani ka banabagatɔw kɛnɛya. 2O kɔ, a y'u ci ka taga Ala ka masaya koo fɔ, ka banabagatɔw kɛnɛya. 3- A y'a fɔ u ye ko: «Aw kana fɛɛn si ta, bere, dugutagaminan, dumuni, hali wari, aw kana o si ta. Aw kana deleke fila don. 4N'aw ye jatigila sɔrɔ yɔrɔ o yɔrɔ, aw ye to yen fɔɔ aw bɔtuma ka se o dugu kɔnɔ. 5Ni dugu dɔ mɔgɔw banna ka jigiyɔrɔ d'aw ma, aw ye bɔ yen, k'aw sennabuguri furanfuran.a O bena kɛ taamasiɲɛ ye k'u lasɔmi.»\n6Kalandenw tagara yaala duguw la ka Ala ka kibaru diman fɔ ani ka banabagatɔw kɛnɛya o yɔrɔw bɛɛ la.\nErɔdi hakili be ɲagami\n(Mat 14.1-2; Mar 6.14-16)\n7- Galile mara masacɛ *Erɔdi ye kokɛnin nunu bɛɛ kibaru mɛn minkɛ, a hakili ɲagamina, bari dɔw tun ko Zan batizelikɛla le kununna. 8Dɔw fana ko kira Eli le segira ka na. Dɔ wɛrɛw ko kirakɔrɔw dɔ le kununna. 9Nga Erɔdi ko: «Ne y'a to u ye Zan kuun tigɛ. Ne do be min ka koo kɛnin kibaru mɛnna ten, o ye jɔn ye?» O la, a tun b'a fɛ a ɲaa ka la Yezu kan.\n(Mat 14.13-21; Mar 6.30-44)\n10Cidenw kɔsegira tuma min na, u ye koo minw kɛ, u y'o bɛɛ lakali Yezu ye. A tagara n'u ye danna dugu dɔ faan fɛ min tɔgɔ ko Bɛtisayida. 11Nga jama nana a lɔn minkɛ, u tagar'a fɛ. Yezu y'u kunbɛn ni nisɔndiya ye, ani ka u kalan Ala ka masaya koo la. Minw tun be kɛnɛyali fɛ, a y'olu kɛnɛya.\n12Tile tun be ɲini ka ban minkɛ, a ka kalandenw gwɛrɛla a la k'a fɔ a ye ko: «Sira di jama ma u ka taga dafɛduguw la ka dumuni ani layɔrɔ ɲini bari an be yɔrɔlakolon na yan.»\n13Nga Yezu ko: «Aw yɛrɛ ka dumuni d'u ma.»\nU y'a fɔ a ye ko: «Foyi t'an fɛ ni burukun duuru ani jigɛ deen fila dɔrɔn tɛ. Fɔɔ n'an tagara dumuni san ka n'a di o jama ma.» 14Bari cɛɛw tun ye mɔgɔ waa duuru ɲɔgɔn ye.\nYezu y'a fɔ a ka kalandenw ye k'u k'a fɔ mɔgɔw ye k'u ka sigi mɔgɔ bi duuru duuru.\n15Kalandenw y'a kɛ ka kɛɲɛ n'a ka kuma ye, jama bɛɛ sigira. 16Yezu ye burukun duuru ni jigɛ deen fila nunu ta, k'a ɲaa kɔrɔta sanfɛ ka barika la Ala ye, k'u karikari k'u di a ka kalandenw ma k'u k'u tilan jama cɛ. 17U bɛɛ ye dumuni kɛ fɔɔ ka fa, u ye dumuni tɔɔ cɛ ka segi tan ni fila fa n'o ye.\nPiyɛri b'a fɔ ko Yezu ye Ala ka Mɔgɔ wolomanin nin ye\n(Mat 16.13-21; Mar 8.27-31)\n18Loon dɔ, ka Yezu to Aladali la a kelen, a ka kalandenw tun b'a gɛrɛfɛ. A tilara tuma min na, a y'u ɲininga ko: «Mɔgɔw b'a fɔra ko ne ye jɔn ye?»\n19- U y'a jaabi ko: «Dɔw ko i ye Zan batizelikɛla ye. Dɔw ko i ye Eli ye. Dɔw fana ko i ye kirakɔrɔw dɔ ye min kununna.»\n20- Yezu ko: «Aw do, aw b'a miiri ko ne ye jɔn ye?»\nPiyɛri y'a jaabi ko: «I ye Ala ka Mɔgɔ wolomanin nin ye.»\n21Yezu y'a fɔ k'a gwɛlɛya u ma k'u kana o fɔ mɔgɔ si ye.\n(Mat 16.21-28; Mar 8.34—9.1)\n22A y'a fɔ u ye tugu ko: «Mɔgɔ Dencɛ ka kan ka tɔɔrɔ kosɔbɛ. Cɛkɔrɔbaw ni sarakalasebagaw kuntigiw ani sariya karamɔgɔw bena ban a la. U ben'a faga, nga tile sabanan loon a faganin kɔ, a bena kunun.»\n23- O kɔ, a y'a fɔ jama ye ko: «Ni mɔgɔ min b'a fɛ ka tugu ne kɔ, o tigi kana miiri a yɛrɛ ka nafa la. A k'a yɛrɛ gwengwenlɔgɔ ɲun loon o loon ka tugu ne kɔ. 24- Mɔgɔ o mɔgɔ b'a fɛ k'a nii kisi, o tigi bena bɔnɔ a la. Nga ni mɔgɔ min bɔnɔna a nii la ne kosɔn, o tigi ben'a nii kisi. 25A be mun ɲa mɔgɔ ye ka diɲɛ fɛɛn bɛɛ sɔrɔ n'a bɔnɔna a nii la, walima n'a yɛrɛ halakira? 26Ni mɔgɔ min maloyara, a ma sɔn ne ni n ka kuma ma, Mɔgɔ Dencɛ mana na tuma min na a ka sebagaya la, n'a Faa ta, ani mɛlɛkɛ senumanw ta la, a fana tena sɔn o tigi ma. 27Tiɲɛ na, ne b'a fɔ aw ye ko aw minw be yan, aw dɔw tena sa n'u ma Ala ka masaya ye.»\nYezu ka nɔɔrɔ be yira\n(Mat 17.1-8; Mar 9.2-8)\n28- Tile seegi ɲɔgɔn o kuma nunu fɔnin kɔ, Yezu tagara ni Piyɛri ni Zan ani Zaki ye kulu jamanjan dɔ kan ka Ala daali. 29Ka Yezu to daalili la, a ɲada yɛlɛmana, a ka fani gwɛra parapara fɔɔ a be manamana. 30O yɔrɔnin bɛɛ, cɛɛ fila dɔ tun be kumana n'a ye. Musa ni Eli tun lo. 31Nɔɔrɔ tun b'u la. Yezu bena taga Zeruzalɛmu ka sa cogo min na k'a ka baara dafa, u tun b'o kuma le la. 32Sinɔgɔ tun be Piyɛri n'a tɔɲɔgɔnw na, u sinɔgɔra. U nana kunun tuma min na, u ye Yezu ka Alaya nɔɔrɔ ye, ani cɛɛ fila nunu a gɛrɛfɛ. 33Cɛɛ fila nunu taatɔ ka bɔ Yezu kɔrɔ, Piyɛri y'a fɔ a ye ko: «Matigi, a ka ɲi an ka to yan. Anw be bugu saba lɔ, e ta kelen, Musa ta kelen, Eli ta kelen.» Piyɛri tun be min fɔra, a tun m'a lɔn.\n34Ka Piyɛri to o kuma na, sankaba dɔ jigira k'u datugu. Kalanden saba nunu y'o ye minkɛ, u siranna. 35- Kumakan dɔ bɔra sankaba nin la k'a fɔ ko: «Nin ye ne Dencɛ ye ne ye min ci aw ma, aw k'a lamɛn.»\n36Kumakan nin bɔtuma na, kalandenw ma mɔgɔ si ye tugu Yezu kelen kɔ. Olu ye min ye, u y'o mara u kɔnɔ, u m'o lakali mɔgɔ si ye o waati la.\nYezu be jina dɔ gwɛn\n(Mat 17.14-18; Mar 9.14-27)\n37O dugusagwɛ, u jigitɔ ka bɔ kulu nin kan, jamaba dɔ tagara Yezu kunbɛn. 38Cɛɛ dɔ tora jama cɛma ka pɛrɛn ko: «Karamɔgɔ, ne b'i daali, i ka n dencɛ cogoya filɛ, bari ale dama le ye n deen ye. 39Jina dɔ be to ka wili a la, n'a wilila a la, a be bari ka kule, a b'a yuguyugu kosɔbɛ fɔɔ a daa be kanga. A b'a tɔɔrɔ kosɔbɛ, a te bɔ a la joona. 40Ne y'i ka kalandenw daali ko u k'a gwɛn ka bɔ a la, nga u ma se.»\n41Yezu y'a fɔ ko: «Aw bii mɔgɔw kɔni, aw ka jugu, aw te la Ala la. Ne bena to n'aw ye k'aw ka koo muɲu fɔɔ tuma jumɛn?» A y'a fɔ deen faa ye ko: «Na n'i dencɛ ye yan.»\n42Deen gwɛrɛtɔ, jina y'a ta k'a ben duguma k'a yuguyugu kosɔbɛ. Nga Yezu ye kuma gwɛlɛya jina ma k'a gwɛn. Deen kɛnɛyara, a y'a d'a faa ma. 43Mɔgɔw bɛɛ kabakoyara Ala ka sebagaya nin kosɔn.\n(Mat 17.22-23; Mar 9.30-32)\nYezu ka kokɛninw bɛɛ tun be mɔgɔw kabakoya minkɛ, a y'a fɔ a ka kalandenw ye ko:\n44«N bena kuma min fɔ sisan, aw k'o lamɛn ka ɲa: U bena Mɔgɔ Dencɛ don mɔgɔjuguw bolo.» 45Nga olu m'o kuma faamu, a kɔrɔ dogonin tora u ma ten waasa u kan'a faamu. U tun be siran k'a ɲininga o kuma kɔrɔ la.\nJɔn le ye ɲamɔgɔ ye?\n(Mat 18.1-5; Mar 9.33-37)\n46- Kalandenw tun be miiri ko jɔn le bena kɛ mɔgɔbaba ye. 47Yezu y'u ka miiriya lɔn minkɛ, a ye denmisɛn dɔ ta k'a lɔ a gɛrɛfɛ, 48- k'a fɔ u ye ko: «Ni mɔgɔ min ye nin denmisɛn ɲɔgɔn minɛ ka ɲa ne kosɔn, o tigi ye ne le minɛ ka ɲa. Mɔgɔ min ye ne minɛ ka ɲa, o tigi ye ne cibaga le minɛ ka ɲa. Aw te mɔgɔ min jati aw cɛma, o tigi le ye mɔgɔbaba ye.»\nMin te an jugu ye, o ye an ɲiin ye\n49Zan ye kuma ta k'a fɔ Yezu ye ko: «Karamɔgɔ, an ye cɛɛ dɔ ye min be jinaw gwɛn ka bɔ mɔgɔw la n'i tɔgɔ ye. An tun b'a fɛ k'a bali, bari an dɔ tɛ.»\n50Yezu y'a jaabi ko: «Aw kan'a bali, bari mɔgɔ min te aw jugu ye, o ye aw ɲiin ye.»\nDɔw be ban ka Yezu ladon\n51Yezu tun ka kan ka ta ka bɔ diɲɛ na waati min na, o surunyana minkɛ, a y'a ŋaniya ta ko a be taga Zeruzalɛmu. 52O la, a ye cidenw bila ka taga yɛrɛ ɲa. Olu tagara don Samari mara dugu dɔ kɔnɔ ka jatigiso ɲini Yezu ye. 53Nga o dugu mɔgɔw ma sɔn ka Yezu ladon, bari a tun be tagara Zeruzalɛmu. 54- A ka kalanden dɔw, Zaki ni Zan y'o mɛn minkɛ, u y'a fɔ Yezu ye ko: «Matigi, i b'a fɛ an b'a kɛ tasuma be jigi ka bɔ sankolo la k'u halaki wa?»\n55Yezu y'a ɲaa yɛlɛma k'u jalaki. 56O kɔ, u tɛmɛna ka taga dugu wɛrɛ la.b\nDɔw b'a fɛ ka tugu Yezu kɔ\n57K'u to sira kan, cɛɛ dɔ y'a fɔ Yezu ye ko: «I mana taga yɔrɔ o yɔrɔ, ne bena tugu i kɔ.»\n58Yezu y'a fɔ a ye ko: «Dingɛ be kongowuluw fɛ, ɲaga be kɔnɔw fɛ, nga layɔrɔ te Mɔgɔ Dencɛ tɔgɔ la.»\n59Yezu fana y'a fɔ cɛɛ dɔ ye ko: «Tugu ne kɔ.»\nNga o cɛɛ ko: «Matigi, a to ne be taga n facɛ suu don fɔlɔ.»\n60Yezu y'a fɔ a ye ko: «A to suuw k'u ka suuw don. E kɔni, e ka taga Ala ka masaya koo fɔ.»\n61- Cɛɛ wɛrɛ y'a fɔ Yezu ye ko: «Ne bena tugu i kɔ, Matigi. Nga i b'a to ne be taga sara n ka somɔgɔw la fɔlɔ.» 62Yezu y'a jaabi ko: «Mɔgɔ o mɔgɔ be misidaba minɛ ko a be sɛnɛ kɛ, n'a be filɛli kɛ a kɔfɛ, o tigi man kan ni Ala ka masaya ye.»


Ɛst gir 10 AKKDC08 - O kɔ, masacɛ ye nisɔngɔ dɔ sarako - Bible Search\nƐst gir 9 Lɔn int\nƐst gir 10\nMaridose ka siko kɔrɔ\n1O kɔ, masacɛ ye nisɔngɔ dɔ sarako latigɛ a ka jamana kɔnɔ mɔgɔw ye fɔɔ ka taga se kɔgɔjida la, ani yɔrɔ wɛrɛw la. 2Maridose ye koo minw bɛɛ kɛ a ka fanga kɔnɔ ni jagwɛlɛya ye, ani masacɛ ye boɲa min la a kan, u m'o bɛɛ sɛbɛn Mɛdi ni Pɛrɛsikaw ka masacɛw ka loon o loon kibaru sɛbɛ kɔnɔ wa? 3Tiɲɛ na, Maridose le tun gwanna masacɛ Aritasɛrisɛsi kɔ. A tun kɛra mɔgɔbaba ye fanga nin kɔnɔ. Zuwifuw tun b'a jati kosɔbɛ, ani a koo tun ka di a ka siya bɛɛ ye. Bari a tun be to k'a ka koo fɔ u ye le.\n1 Maridose y'a fɔ ko: «Koo nunu bɛɛ bɔra Ala le fɛ. 2 Ne hakili be n ka siko la n tun ye min kɛ a kosɔn, o koo kɛra ka kɛɲɛ ni siko nin ye cɔ, foyi ma to. 3 Jibɔyɔrɔfitini min nana kɛ baji ye, o kɔ, yeelen yɛrɛ ka fara tile yeelen kan, ani jii caaman ka kɛ baji ye, o ye Ɛsitɛri ye, masacɛ y'ale furu k'a kɛ masamuso ye. 4 Sogojugu fila nunu, o ye Aman ni ne ye. 5 Siya minw tun yera, o ye mɔgɔ minw tun ye u yɛrɛ lajɛn janko ka zuwifuw halaki. 6 Siya min fana tun yera tugu, ale ye ne ka mɔgɔw ye Isirayɛlidenw, minw kasira Ala nɔɔ fɛ, a y'u kisi. Matigi y'a ka jama kisi. Matigi y'an kisi tɔɔrɔ bɛɛ ma, Ala ye kabakow kɛ ani kobabaw, minw ma kɛ siya wɛrɛw fɛ. 7 O la, a ye koo fila latigɛ, kelen ye siya wɛrɛw bɛɛ ta ye, kelen ye a ka jama ta ye. 8 O koo latigɛnin nunu fila bɛɛ kɛra, Ala tun ye loon min latigɛ, n'a waati, an'a tuma na janko ka siyaw bɛɛ kiti. 9 Ala jantor'a ka siya la, a y'a ka jama ka tiɲɛ fɔ. 10 O le y'a to a ka jama nin ka kan ka tile fila bato ka ɲanagwɛ *Adari kalo la, a tile tan ni naaninan n'a tile tan ni duurunan, u ka kan ka ɲɔgɔn lajɛn Ala ɲakɔrɔ janko ka ɲanagwɛ kɛ ka nisɔndiya. Waati nataw mɔgɔ minw be Ala ka jama cɛma, olu ka kan k'o ɲanagwɛ nin kɛ tuma bɛɛ.»\n11 Pitoleme ni Kileyopatiri ka masaya saan tan ni naaninan na, Dozitɔsi y'a yɛrɛ yira ko ale ye sarakalasebaga ye, Levi kɔmɔgɔ. Ale n'a dencɛ Pitoleme, olu le nana ni bataki nin ye, min kuma fɔra ka tɛmɛ. U y'a yira k'o bataki nin tun ye Purimu ta ye, ko a tun yɛlɛmana kaan wɛrɛ la Pitoleme dencɛ Lizimaki fɛ ka bɔ Zeruzalɛmu.


Ɛst gir 2 AKKDC08 - O koo tɛmɛnin kɔ, masacɛ dusu - Bible Search\nƐst gir 1 Ɛst gir 3\nƐst gir 2\nƐsitɛri be woloma ka kɛ masacɛ muso ye\n1O koo tɛmɛnin kɔ, masacɛ dusu sumana tuma min na, a hakili ma to Asitɛn la tugu. A hakili tor'a ka kolatigɛnin na. 2Mɔgɔ minw tun be baara kɛ masacɛ ye, olu y'a fɔ ko: «Fɔɔ an ka sunguruɲumanw ɲini ka na u di masacɛ ma, minw ma cɛko lɔn fɔlɔ.» 3U ko masacɛ ka mɔgɔw woloma k'u sigi a ka maraw bɛɛ la, u ka sunguruɲumanw woloma minw ma cɛko lɔn fɔlɔ, ka na n'u ye Suzi, min ye masadugu ye, ka na u bila musow ka soo kɔnɔ, a ka baarakɛla Ege ka to k'u kɔlɔsi. Masacɛ tun y'ale kɔɔ bɔ k'a kɛ a ka musow kɔlɔsibaga ye, ale ka kan k'u ka yɛrɛlalagafɛn d'u ma, ani u mako tɔw. 4Ko ni sunguru min koo nana diya masacɛ ye, o le bena kɛ masacɛ ka muso ye Asitɛn nɔɔ na. O diyara masacɛ ye, u y'a kɛ ten fana.\n5O y'a sɔrɔ cɛɛ dɔ tun be Suzi, min ye masadugu ye, zuwifu tun lo. A tɔgɔ ko Maridose, a facɛ tun ye Zayirɔsi ye, ale fana faa tun ye Simeyiya ye, Simeyiya faa tun ye Kisayiya ye. Bɛnzamɛn kɔmɔgɔ tun lo. 6Babilɔni masacɛ Nabukodonozɔri tun ye Zuda mɔgɔ minw minɛ jɔnya la, ka bɔ Zeruzalɛmu ka taga n'u ye Babilɔni, a niin tun be olu la. 7A facɛfitini Aminadabu denmuso min ye Ɛsitɛri ye, ale tun b'a fɛ n'a b'a lamɔna, bari a faa n'a baa tun te yen. Sunguru nin tun cɛɛ ka ɲi kosɔbɛ. Maridose y'a minɛ k'a lamɔ janko k'a furu.\n8Masacɛ ka cii fɔra tuma min na, u ye sunguru caaman lajɛn Suzi, min ye masadugu ye. Gayi le tun b'u kɔlɔsira. Ɛsitɛri tun minɛna ka taga masacɛ ka soo fana, masacɛ ka sunguruw kɔlɔsibaga Gayi le tun b'a kɔlɔsira. 9Sunguru nin koo diyara Gayi ye. A ye yɛrɛlalagafɛnw d'a ma joona joona n'a ka balo, ka tila ka sunguru mɔgɔ wolonwula woloma k'u bɔ masacɛ ka soo kɔnɔ k'u d'a ma, ani k'ale n'a ka sunguru nunu minɛ ka ɲa. 10Ɛsitɛri tun ma sɔn k'a ka siya n'a ka mɔgɔw koo fɔ, bari Maridose tun y'o fɔ ka gwɛlɛya a ye. 11Loon o loon, Maridose tun be to ka taga munumunu masacɛ ka musow ka luu daa la, waasa k'a lɔn u be Ɛsitɛri minɛ cogo min na.\n12Sunguru ka yɛrɛlalagawaati tun ye saan kelen ye, a be sɔrɔ ka taga masacɛ fɛ. U tun be kalo wɔɔrɔ kɛ n'u be tulu kasadiman mɔ, ka kalo wɔɔrɔ wɛrɛ kɛ, n'u be tulu mɔ min be muso fari nugu, ani dɔ wɛrɛ. 13Sunguru nunu tun be to ka taga masacɛ fɛ ten le, masacɛ ye o koo don mɔgɔ min bolo n'ale sɔnna sunguru min na, ale be tugu a kɔ fɔɔ masacɛ ka soo kɔnɔ. 14U tun be to ka taga wulafɛ masacɛ fɛ, dugusagwɛ sɔgɔma u b'a minɛ ka taga n'a ye masacɛ ka ɲamɔgɔmuso ka soo kɔnɔ, Gayi fɛ, min tun ye masacɛ ka baarakɛla dɔ ye, n'a be masacɛ ka ɲamɔgɔmusow kɔlɔsira. O sunguru nin te kɔsegi ka taga masacɛ fɛ tugu, fɔɔ ni masacɛ mako le b'a la, ani n'a y'a tɔgɔ wele ko a ka na.\n15Maridose facɛfitini Aminadabu denmuso Ɛsitɛri, Maridose tun ye min lamɔ, o taalon sera masacɛ ka soo kɔnɔ tuma min na, masacɛ ka sunguruw kɔlɔsibaga Gayi tun ye min fɔ a ye, a ma fɛɛn wɛrɛ dali o kɔ. Ɛsitɛri koo diyar'a yebagaw bɛɛ ye. 16Masacɛ Aritasɛrisɛsi ka masaya saan wolonwulanan kalo tannan na, min ye Adari kalo ye, u tagara ni Ɛsitɛri ye masacɛ fɛ a ka soo kɔnɔ. 17Ɛsitɛri koo diyar'a ye ka tɛmɛ sunguru tɔw bɛɛ kan, a jarabir'a la ka tɛmɛ sunguruw bɛɛ kan. A y'a ka muso ka masafugulan biri a kuun na. 18Masacɛ ye ɲanagwɛba sigi ɲamɔgɔbabaw, n'a ka baaradenw bɛɛ ye, janko ka Ɛsitɛri boɲa. A tun y'a latigɛ ko mɔgɔ si kana baara kɛ o loon na a ka maraw bɛɛ kɔnɔ. 19O y'a sɔrɔ Maridose tun be masacɛ ka baara la. 20Ɛsitɛri tun ma sɔn k'a ka siya n'a ka mɔgɔw yira fɔlɔ, bari Maridose tun ye kangari l'a ye o la. A tun tora o kantigiya la i n'a fɔ a tun be to k'a kɛ cogo min na k'a to Maridose bolo.\nJanfa be siri masacɛ kama\n21Masacɛ ka baaraden fila minw tun ye dakɔlɔsibagaw ɲamɔgɔw ye, olu y'a ye ko Maridose be tagara ɲa dɔrɔn, u wilila ko u be cogo ɲini, ko u be masacɛ faga. 22Maridose bɔra o kala ma, k'o fɔ masacɛ muso Ɛsitɛri ye, ale fana y'o fɔ masacɛ ye. 23Masacɛ ye mɔgɔ fila nunu sɛgɛsɛgɛ, o kɛra tiɲɛ ye. U y'u kaan dulon lɔgɔ la. Masacɛ ko u k'o koo sɛbɛn, loon o loon kibaru sɛbɛ kɔnɔ, janko a hakili ka to Maridose ka koɲuman na.


Zan 2 AKKDC08 - Tile fila tɛmɛnin kɔ, kɔɲɔya dɔ tun be - Bible Search\nYezu be jii yɛlɛma duvɛn ye Kana\n1Tile fila tɛmɛnin kɔ, kɔɲɔya dɔ tun be kɛra Kana, Galile mara la. Yezu bamuso tun be yen. 2Yezu n'a ka kalandenw fana tun welela yen. 3Duvɛn banna minkɛ, Yezu baa tagar'a fɔ a ye ko: «U ka duvɛn banna.» 4Nga Yezu y'a jaabi ko: «Muso! E ko ne ka mun kɛ?b Ne ka waati ma se fɔlɔ.» 5A baa tagar'a fɔ baaradenw ye ko: «N'a ye fɛɛn o fɛɛn fɔ aw ye, aw k'o kɛ.»\n6Daga wɔɔrɔ tun be o yɔrɔ la, olu bilanin tun be zuwifuw ka yɛrɛ saniyali kosɔn ka kɛɲɛ n'u ka landa ye, o kelen kelen bɛɛ be litiri kɛmɛ ɲɔgɔn bɔ. 7Yezu y'a fɔ u ye ko: «Aw ka daga nunu fa jii la.» U y'u fa. 8Yezu y'a fɔ u ye ko: «Aw ka dɔ bɔ sisan ka taga di ɲamɔgɔ ma.» U ye dɔ bɔ ka taga d'a ma. 9A ye jii nin nɛnɛ, jii min tun yɛlɛmana ka kɛ duvɛn ye. Cɛɛ m'o duvɛn bɔyɔrɔ lɔn. Nga baaradenw kɔni tun b'a lɔn, bari olu yɛrɛw le tun ye dagaw fa jii la. Ɲamɔgɔ ye kɔɲɔcɛ wele 10k'a fɔ a ye ko: «O ɲɔgɔn na, mɔgɔ bɛɛ be bɔ ni duvɛn diman le ye fɔlɔ. Ni mɔgɔ weleninw be ɲini ka fa tuma min na, u be sɔrɔ ka bɔ ni duvɛn kumunin ye. Nga ele kɔni ye duvɛn diman mara fɔɔ sisan!»\n11Yezu y'a ka kabako fɔlɔ kɛ ten le Kana, Galile mara la. A y'a ka sebagaya yira ten a ka kalandenw na, u lar'a la. 12- O kɔ, a tagara Kafaranamu n'a bamuso, n'a dɔgɔninw n'a ka kalandenw ye. Nga u ye tile damani dɔrɔn le kɛ yen.\nYezu be feerelikɛlaw gwɛn Alabatosoba kɔnɔ\n(Mat 21.12-13; Mar 11.15-19; Luka 19.45-48)\n13- Zuwifuw ka *Hɔrɔnya ɲanagwɛ tun surunyana, Yezu tagara Zeruzalɛmu. 14A donna Alabatosoba kɔnɔ ka misiw ni sagaw ni tuganin feerebagaw, ani warifalenbagaw sɔrɔ yen. 15A ye juru kɛ busan ye k'u bɛɛ gwɛn ka bɔ Alabatosoba kɔnɔ, misiw ni sagaw bɛɛ. A ye warifalenbagaw ka tabaliw ɲɔti k'u benben k'u ka wariw yɛrɛkɛ! 16A y'a fɔ tuganin feerebagaw ye ko: «Aw ye nunu ta ka bɔ yan! Aw kana n Faa ka soo kɛ jago kɛyɔrɔ ye.» 17- O la, a ka kalandenw hakili jigira a la ko a fɔra Ala ka kuma na ko: «E ka soo hami be ne tɔɔrɔ n dusu la kosɔbɛ.» 18O tuma na, zuwifuw y'a ɲininga ko: «I ye koo min kɛ sisan, i be se ka kabako jumɛn kɛ min b'a yira an na ko i ka kan ka nin kɛ?» 19- Yezu y'u jaabi ko: «Aw ka Alabatosoba nin ci, ne ben'a lɔ tile saba kɔnɔ.» 20Zuwifuw y'a jaabi ko: «I ko di? Soo nin lɔra saan bi naani ni wɔɔrɔ kɔnɔ, e ko i bena o lɔ tile saba kɔnɔ kɛ!» 21Yezu tun be Alabatosoba min ma, o tun ye a yɛrɛ ye. 22Yezu sara ka kunun tuma min na, a ka kalandenw hakili sɔrɔla ka jigi a ka kuma fɔnin na. O tuma na, u lara Ala ka kuma na, ka la Yezu ka kuma fɔninw fana na.\nYezu be adamaden kɔnɔnako lɔn\n23Ka Yezu to Zeruzalɛmu *Hɔrɔnya ɲanagwɛ la, a ye kabako minw kɛ mɔgɔw ɲana, caaman lara a la olu kosɔn. 24Nga Yezu kɔni tun ma la olu la, bari a tun b'u bɛɛ kɔnɔnakow lɔn. 25Ka mɔgɔw ka koo ɲafɔ a ye, a mako tun te o la, bari a be adamaden n'a kɔnɔnako bɛɛ lɔn.


Nee 2 AKKDC08 - Masacɛ Aritasɛrisɛsi ka masaya saan - Bible Search\nNee 1 Nee 3\nNeemi be taga Zeruzalɛmu\n1Masacɛ Aritasɛrisɛsi ka masaya saan mugannan na, *Nisan kalo la, u nana duvɛn bila ne masacɛ ɲakɔrɔ. Ne y'a ta k'a d'a ma. O y'a sɔrɔ ne ɲaa tun kumunin bɛ kosɔbɛ, n tun ma deli ka min ɲɔgɔn kɛ ka ye a ɲakɔrɔ. 2O la, masacɛ y'a fɔ ne ye ko mun na n ɲaa kumunin be ten. Ko n fana do ka kɛnɛ, k'o te foyi ye fɔɔ miirikojugu. O waati la, ne tun siranna kosɔbɛ. 3- N ye masacɛ jaabi ko: «Matigi, e ka sii sɔrɔ! Ne faaw kaburuw be dugu min kɔnɔ, ale cɛnna, tasuma y'a donda koonw jɛni, n bena kɛ di ni n ɲaa te kumu?» 4O kɔ, masacɛ ye n ɲininga ko n be mun le fɛ. Ne ye Sankolotigi Ala daali o yɔrɔnin bɛɛ. 5N ye masacɛ jaabi ko n'a be sɔn, n'a ka baaraden koo diyar'a ye, a ka sira di n ma n ka taga Zuda mara la, n faaw kaburuw be dugu min kɔnɔ, n ka se k'o lalaga k'a lɔ. 6O y'a sɔrɔ masacɛ ka muso tun siginin be a gɛrɛfɛ. A y'a fɔ ne ye ko: «I bena mɛn o taama na wa? I bena segi ka na waati jumɛn?» A diyara masacɛ ye, a ye sira di ne ma, n ye waati dɔ fɔ a ye.\n7O kɔ, n y'a fɔ masacɛ ye ko: «Ni masacɛ be sɔn, u ka batakiw di ne ma, n be taga o di a ka lasigidenw ma, minw be Efarati baji kɔfɛ maraw la, janko olu ka n to n be tɛmɛ ka don Zuda mara la.» 8N y'a fɔ fana k'u ka bataki dɔ di fana n bena min di jamana kɔnɔ yiriw kɔlɔsibaga Azafu ma, janko ale ka se ka yiriw di n ma, an bena minw lɛsɛ ka kɛ koonw ye k'u don masadugu dondaw la, Ala ka soo gɛrɛfɛ. Ani ka dɔw kɛ dugu nin laminikogo la ani ne yɛrɛ ka boon na fana. Masacɛ ye bataki nunu di n ma, bari ne ka Ala min ka ɲi tun be n fɛ.\n9N tagara se ka bataki nunu di lasigiden nunu ma, minw be baa kɔfɛ. Masacɛ tun ye kɛlɛdenw ka kuntigi dɔw, ni sotigi dɔw fara n kan olu ka n bila sira. 10Sanbala ka bɔ Oronayimu, ale ni Tobiya, min ye amoni ye n'a be masacɛ ka baara la, olu y'a mɛn tuma min na ko mɔgɔ dɔ be yen min be Isirayɛlidenw ka hɛrɛ ɲini dɔrɔn, o ma diya u ye fewu.\nNeemi be kogo cogo filɛ\n11Ne sera Zeruzalɛmu tuma min na, ne lafiɲɛna tile saba. 12O kɔ, ne wilila sufɛ, ne ni mɔgɔ damani dɔw. O y'a sɔrɔ n ka Ala tun ye koo min miiri don ne dusu la ka n'o kɛ Zeruzalɛmu, ne tun m'o fɔ mɔgɔ si ye fɔlɔ. Ne tun ma bɔ ni begɛn wɛrɛ ye fɔɔ n tun yɛlɛla min kan. 13Sufɛ, ne bɔra ni daa ye min be kɔkɛnɛ faan fɛ, ka tɛmɛ ka taga Sogojugu ka kɔɔ faan fɛ ani Ɲamabɔnyɔrɔ faan daa fɛ, ne tun be Zeruzalɛmu laminikogo cɛnni filɛra ka ɲa, n'a koon jɛnininw. 14Ne tagara tɛmɛ daa min be jii bɔyɔrɔ faan fɛ, ani masacɛ ka dalan faan fɛ. O yɔrɔ la, tɛmɛyɔrɔ tun ma sɔrɔ n ka begɛn fɛ. 15O la, ne taamana kɔɔ kɔnɔ o yɔrɔ la sufɛ ka to ka kogo nin kɔlɔsi. O kɔ, n kɔsegira ka taga don ni kɔkɛnɛ daa ye.\n16Ɲamɔgɔw tun m'a lɔn ne tagara yɔrɔ min na, ani n be fɛɛn min kɛra. Fɔɔ ka na se o waati ma, n tun ma sɔn ka foyi fɔ zuwifuw ye fɔlɔ ani sarakalasebagaw, ni ɲamɔgɔbabaw, ani kititigɛlaw ye, hali mɔgɔ tɔ minw tun bena janto o baara nunu na. 17N y'a fɔ u ye ko: «Gwɛlɛya min b'an kan, aw ɲaa b'o la kɛ! Zeruzalɛmu dugu cɛnna, tasuma y'a donda koonw jɛni. Aw ye wili an b'a laminikogo lalaga k'a lɔ, o la, an ka maloya bena ban.» 18O kɔ, ne ka Ala tora ni ne ye cogo min na, ani masacɛ tun ye kuma min fɔ n ye, ne y'o lakali u ye. O la, u y'a fɔ ko: «An ka wili k'a lɔ!» A kɛra ten, u jijara o baaraɲuman nin na.\n19Sanbala ka bɔ Oronayimu, ni Tobiya, min ye amoni ye n'a be masacɛ ka baara la, ani arabucɛ Gɛsɛmu, olu y'an koo mɛn dɔrɔn, u yɛlɛla an ma, k'an lɔgɔbɔ. U y'a fɔ ko: «Aw be mun le kɛra yan? Aw be murutira masacɛ ma wa?» 20Ne y'u jaabi ko: «Sankolotigi Ala le bena an dɛmɛ an ka baara be ɲa. An minw y'a ka baarakɛlaw ye, an bena wili ka baara nin kɛ. Aw kɔni, niyɔrɔ si t'aw fɛ yan. Aw fana tena kuntigiya sɔrɔ yan. Aw koo fana kana fɔ Zeruzalɛmu.»


Sar 27 AKKDC08 - Masaba y'a fɔ Musa ye ko: «A fɔ - Bible Search\nSar 26 Kok int\nDajuru tacogo Ala ye\n1Masaba y'a fɔ Musa ye ko: «A fɔ Isirayɛlidenw ye ko: 2Ni mɔgɔ dɔ ye dajuru ta ne Masaba ye ko a bena mɔgɔ dɔ di ne ma, ka kɛ ne ta ye, o tigi be se ka kunmabɔ ni warida dɔ ye. 3Ni cɛɛ lo min sii ye saan mugan sɔrɔ fɔɔ ka ta'a bil'a saan bi wɔɔrɔ la, i k'o kunmabɔ ni warigwɛ kuru bi duuru ye, ka kɛɲɛ ni ne ka sigiyɔrɔ warigwɛ kuru ye. 4Ni muso lo, warigwɛ kuru bi saba. 5Mɔgɔ min sii ye saan duuru, fɔɔ ka ta'a bila saan mugan ma, cɛɛ ta ye warigwɛ kuru mugan ye, muso ta ye tan ye. 6K'a ta kalo kelen ma fɔɔ ka ta'a bila saan duuru ma, cɛɛ ta ye warigwɛ kuru duuru ye, muso ta ye saba ye. 7K'a ta saan bi wɔɔrɔ ma ka taga ɲa, cɛɛ ta ye warigwɛ kuru tan ni duuru ye, muso ta ye tan ye.\n8«Ni mɔgɔ min ye dajuru ta ne Masaba ye, n'ale dɛsɛnin lo fɔɔ see t'a ye ka se ka warigwɛ hakɛ nin di, a ye dajuru ta mɔgɔ min koo la, a ka taga n'o tigi ye sarakalasebaga fɛ, ale k'o sɔngɔ sigi ka kɛɲɛ ni dadibaga seko ye.\n9«Ni mɔgɔ min y'a daa di ne Masaba ma begɛn koo la, min be se ka kɛ saraka ye ne ye, o begɛn nin bena jati ne ta ye. 10A tigi kan'a falen, a kana ɲuman di kolon nɔɔ na, a kana kolon di ɲuman nɔɔ na. N'a ye dɔ bila dɔ nɔɔ na, u fila bɛɛ be kɛ ne Masaba ta ye.\n11«N'a y'a daa di begɛn min koo la, n'o saniyanin tɛ sariya faan fɛ, n'o te se ka kɛ saraka ye ne Masaba ye, a tigi k'a yira sarakalasebaga la, 12ale k'a filɛ n'a ka ɲi, walima n'a ma ɲi. Sarakalasebaga mana warida min fɔ, o te se ka sɔsɔ. 13Ni begɛntigi b'a fɛ ka segi k'a san, sɔngɔ min fɔra, a ka kan k'o tilan duurunan fara a kan.\n14«Ni mɔgɔ dɔ y'a ka soo di ne Masaba ma, o tuma na, sarakalasebaga k'a filɛ n'a ka ɲi, walima n'a ma ɲi. Sarakalasebaga mana warida min fɔ, o te se ka sɔsɔ. 15N'a tigi segira ko a b'a san, o tuma na, warida min fɔra, a ka kan k'o tilan duurunan fara a kan, a be segi ka kɛ a ta ye.\n16«Ni mɔgɔ dɔ y'a ka dugukolo faan dɔ di ne Masaba ma, a sɔngɔ ka kan ka la ka kɛɲɛ ni yɔrɔ suman danta hakɛ ye. Suman min be wele *orizi, o kilo kɛmɛ saba be dan foro min kɔnɔ, o sara bena kɛ warigwɛ kuru bi duuru ye. 17N'o yɔrɔ nin dira ne Masaba ma saan bi duurunan na, a sɔngɔ be to a nɔɔ na. 18Nga n'a b'a kɛ saan bi duurunan tɛmɛnin kɔ, saan tɔɔ minw tora sanni saan bi duurunan wɛrɛ ka se, sarakalasebaga k'a sɔngɔ jati minɛ a ye ka kɛɲɛ n'o saanw daa ye. A sɔngɔ siginin nin bena nɔgɔya. 19Ni dɔ b'a fɛ ka segi k'a ka yɔrɔ san tugu, a k'a sɔngɔ siginin nin tilan duurunan fara a sɔngɔ kan, a be segi ka kɛ a ta ye. 20Nga n'a ma se k'a san, a do y'a feere mɔgɔ wɛrɛ ma, a tena se k'a san tugu fewu k'a kɛ a yɛrɛ ta ye. 21Ni yɔrɔ sanbaga y'a labila saan bi duurunan na, a bena kɛ ne Masaba ta ye. A bena kɛ sarakalasebagaw ta ye.\n22«Ni mɔgɔ dɔ ye yɔrɔ san min te a faaw ta ye, n'a y'a di ne Masaba ma, 23o tuma na, sarakalasebaga ben'a sɔngɔ jati ka kɛɲɛ ni saanw daa ye minw tora sanni saan bi duurunan ka se. A tigi ka kan k'o wari di o loon na, o wari ye ne Masaba ta ye. 24Saan bi duurunan na, yɔrɔ nin sanna mɔgɔ min fɛ ka kɔrɔ, min tun ye a tigi ye, a bena segi ka kɛ o ta ye.\n25«Fɛɛn bɛɛ sɔngɔ ka sigi ka kɛɲɛ ni ne ka sigiyɔrɔ warigwɛ kuru ye. O warigwɛ kuru kelen ye garamu tan ye.\n26«Mɔgɔ si man kan ka dajuru ta ko a ben'a ka begɛn deen fɔlɔ di ne Masaba ma, bari deen fɔlɔ ye ne ta ye ka ban. A kɛra misi ye wo, saga lo wo, o ye ne Masaba ta ye. 27Ni begɛn saniyanin tɛ sariya faan fɛ, a tigi be se k'a san tugu a sɔngɔ siginin na, k'o sɔngɔ tilan duurunan fara a kan. N'a m'a san, begɛn nin ka feere mɔgɔ wɛrɛ ma a sɔngɔ la.\n28- «Mɔgɔ man'a bololafɛn min bila ka kɛ ne Masaba ta ye, begɛn fara adamaden kan, ani a yɛrɛ ka dugukolo dɔ, o si te se ka feere, a tigi fana te se k'a san tugu. Fɛɛn minw bilara ne Masaba ye ten, olu bɛɛ ye ne kelenpe ta ye. 29Ni mɔgɔ bilara ka kɛ ne ta ye, a te se ka kunmabɔ ni wari ye. Wajibi lo a ka faga.\n30- «Dugukolo kan fɛɛnw bɛɛ jaka ye ne Masaba ta ye. Sumanw ta, ni yiridenw ta. 31Ni mɔgɔ dɔ b'a fɛ k'a ka jaka dɔ sɔrɔ tugu, a k'a sɔngɔ di ani k'o tilan duurunan fara a kan. 32Begɛn jakaw bɛɛ ye ne Masaba ta ye. Misi fara begɛnmisɛnw kan. Begɛn minw tɛmɛna begɛnmarabaga ka bere kɔrɔ u jatituma na,g olu tantannan bɛɛ ye ne Masaba ta ye. 33A tigi man kan k'a ka begɛn ɲanamanw woloma ka bɔ begɛn kuntanw na, a kana u falen fana. Nga n'a ye dɔ falen, a falenna minw na, u fila bɛɛ be kɛ ne Masaba ta ye. A tigi te se k'u san tugu.»\n34Masaba ye sariya minw fɔ Musa ye Sinayi kulu kan, waasa a k'u fɔ Isirayɛlidenw ye, olu lo ye nunu ye.


Luka 16 AKKDC08 - Yezu y'a fɔ a ka kalandenw ye ko: - Bible Search\n1Yezu y'a fɔ a ka kalandenw ye ko: «Cɛɛ nafolotigi dɔ tun be yen. A tun ye mɔgɔ dɔ ta k'a bila a ka nafolo kunna. Mɔgɔw y'a kɔrɔfɔ a kuntigi ye ko a b'a ka nafolo cɛn. 2A kuntigi y'a wele k'a fɔ a ye ko: ‹Ne be min mɛnna i ka koo la, o man di. I ye baara kɛ cogo min na, o ɲafɔ ne ye, bari i tena se ka to ne ka nafolo kunna tugu.› 3O kuma mɛnnin kɔ, a y'a miiri ko: ‹Ne bena mun kɛ sa? Bari ne kuntigi bena n bɔ a ka nafolo kunna. Ne te se ka sɛnɛ kɛ. Ka daalili kɛ, o bena kɛ maloya ye ne ma. 4Ni ne gwɛnna ka bɔ baara nin na tuma min na, ne bena min kɛ mɔgɔ dɔw ka se ka ne dɛmɛ, ne y'o lɔn.›\n5«O tuma na, mɔgɔ minw ye juru ta a kuntigi fɛ, a y'u wele kelen kelen. Min kɔnna ka na, a y'ale ɲininga ko: ‹Ne kuntigi ka juru min b'i la, joli lo?› 6O y'a jaabi ko: ‹Tulu daga kɛmɛ.› A y'a fɔ o ye ko: ‹I ka juru sɛbɛ filɛ nin ye, sigi ka tulu daga bi duuru sɛbɛn joona joona.› 7O kɔ, a y'a fɔ dɔ wɛrɛ ye ko: ‹E do, joli b'i la?› O y'a jaabi ko: ‹*Bile bɔɔrɔ kɛmɛ.› A y'a fɔ o ye ko: ‹I ka juru sɛbɛ filɛ nin ye, bɔɔrɔ bi seegi sɛbɛn.›\n8«Cɛɛ namaratɔ nin kuntigi y'a tanu a ka cekuya kosɔn. Tiɲɛ na, nin diɲɛ mɔgɔw be koow kɛ ni cekuya ye u ni ɲɔgɔn cɛ ka tɛmɛ Alalɔnbagaw kan.»\n9Yezu tagara ɲa ni kuma ye k'a fɔ ko: «Ne b'a fɔ aw ye ko aw ka teriw ɲini ni diɲɛ nafolo ye, waasa n'o nana ban tuma min na, olu ka se k'aw kunbɛn arijana na. 10Mɔgɔ min ye mɔgɔsɔbɛ ye kofitini na, o ye mɔgɔsɔbɛ ye koba la fana. Min ye janfamɔgɔ ye kofitini na, o ye janfamɔgɔ ye koba la fana. 11N'aw ma kɛ mɔgɔsɔbɛw ye nin diɲɛ nafolo koow la, jɔn le bena nafolosɔbɛ kalifa aw ma? 12N'aw ma kɛ mɔgɔsɔbɛw ye mɔgɔ wɛrɛ ka nafolo koo la, min bena kɛ aw ta ye, jɔn ben'a d'aw ma?\n13- «Mɔgɔ si te se ka baara kɛ kuntigi fila ye, bari a bena kelen kɔniya ka kelen kanu, walima a bena nɔrɔ kelen na k'a mako bɔ kelen na. Aw te se ka nafolo kanu, ka baara kɛ Ala ye fana.»\nYezu ka ladili dɔw\n14Nafolo koo ka di *Fariziɲɛw ye minkɛ, u y'o kuma bɛɛ mɛn tuma min na, u tun be yɛlɛla Yezu ma. 15A y'a fɔ u ye ko: «Mɔgɔw ɲana, aw kɔni b'aw yɛrɛw kɛ mɔgɔtilenninw ye, nga min b'aw dusu la, Ala b'o lɔn, bari adamadenw be fɛɛn min jati fɛnba ye, o ye fɛɛn nafatan ye Ala ɲana.\n16- «Kabini fɔlɔfɔlɔ, u tun be mɔgɔw kalan ni Ala ka sariya, ni kiraw ka kuma ye fɔɔ ka na se Zan batizelikɛla ka waati ma. K'a ta o ma, Ala ka masaya kibaru diman be fɔra mɔgɔw ye. Bɛɛ be jijara fana ka don o masaya la.\n17- «Sankolo ni dugukolo ka wili ka bɔ u nɔɔ na, o ka nɔgɔ ni sariya kuma fɔnin dakuru ɲaa kelen cɛnni ye.\n18- «Mɔgɔ o mɔgɔ y'a muso furu sa ka dɔ wɛrɛ ta, o tigi be kakalaya kɛ. Ni mɔgɔ o mɔgɔ ye muso furusanin furu, o tigi be kakalaya kɛ fana.\nNafolotigi ni Lazari ka koo\n19«Nafolotigi dɔ tun be yen, a tun be dakamana fani don ka faamadumuni kɛ ka ɲanagwɛ loon o loon. 20Fantan dɔ fana tun be yen min tɔgɔ ko Lazari. A fari yɔrɔ bɛɛ tun ye joli ye. A tun be la nafolotigi ka soo daa la. 21Dumuni murumuru minw tun be ben nafolotigi fɛ, a tun b'a fɛ ka olu dumu, nga a tun t'o sɔrɔ. Ka fara o kan, wuluw tun be na k'a ka jolidaw nɛɛmu.\n22«Fantan nin nana sa, mɛlɛkɛw y'a ta ka taga sigiyɔrɔ d'a ma Ibrayima gɛrɛfɛ arijana na. Nafolotigi nin fana nana sa, u y'a suu don. 23A tun be tɔɔrɔba la jahanama na, a y'a ɲaa kɔrɔta ka Ibrayima ye yɔrɔjan ni Lazari b'a gɛrɛfɛ. 24O tuma na, a pɛrɛnna ko: ‹Ne faa Ibrayima, makari ne la. A fɔ Lazari ye ko a ka taga bolokunnaden sun jii la ka na ne kaan ɲigi n'a ye, bari ne tɔɔrɔnin be kojugu tasuma nin kɔnɔ.›\n25«Nga Ibrayima y'a fɔ a ye ko: ‹N deen, e yɛrɛ y'a lɔn ko k'i to diɲɛ na, i tun be ɲasuma na, ni Lazari be sigɛn na. Sisan, Lazari fana be ɲasuma na, e be sigɛn na. 26Hali n'o tɛ, dingɛbelebeleba be an ni aw cɛ. O la, ni mɔgɔ min b'a fɛ ka bɔ yan ka taga aw fɛ, a kana se, ani mɔgɔ fana kana se ka bɔ aw fɛ ka na yan.› 27Nafolotigi y'a fɔ ko: ‹O tuma, ne faa, ne b'i daali, i ka Lazari bila ka taga ne ka somɔgɔw fɛ, 28bari dɔgɔcɛ duuru be ne fɛ. A ka taga u lasɔmi waasa olu fana kana na nin tɔɔrɔ yɔrɔ la.›\n29«Ibrayima y'a jaabi ko: ‹Ala ka sariya ni kiraw ka sɛbɛw be u bolo, u ka olu kɔnɔnakuma bato.› 30Nafolotigi ko: ‹Ayi, o te labɔli kɛ ne faa Ibrayima, nga ni mɔgɔ min sara ka ban, n'ale kununna ka taga kuma u fɛ, u bena nimisa ka faran u ka kojuguw la.› 31Ibrayima tilara k'a fɔ a ye ko: ‹N'u ma Ala ka sariya ni kiraw ka sɛbɛw kɔnɔnakuma bato, hali ni mɔgɔ sanin dɔ kununna ka taga kuma u fɛ, u tena la o la.› »


Lok 2nan 25 AKKDC08 - Sanni Amaziyasi ka kɛ masacɛ ye, - Bible Search\nLok 2nan 24 Lok 2nan 26\nLok 2nan 25\nMasacɛ Amaziyasi ka koo\n(Mas 2nan 14.1-7)\n1Sanni Amaziyasi ka kɛ masacɛ ye, a sii tun sera saan mugan ni duuru. A ye saan mugan ni kɔnɔntɔn kɛ masaya la Zeruzalɛmu. A bamuso tɔgɔ tun ko Yowadan ka bɔ Zeruzalɛmu. 2A ye koɲuman kɛ Masaba ɲakɔrɔ, nga a m'a kɛ ni kɔnɔgwɛ ye. 3A sigira ka ɲa a ka masaya la tuma min na, a ka dakɔrɔsigi minw tun y'a facɛ masacɛ faga, a ye olu faga. 4- Nga a ma u dencɛw faga, ka kɛɲɛ ni Musa ka sariyasɛbɛ kɔnɔnakuma ye, Masaba y'a fɔ yɔrɔ min na ko: «Faaw tena faga u deen nɔɔ na, deenw fana tena faga u faaw nɔɔ na, mɔgɔ kelen kelen bɛɛ bena faga a yɛrɛ ka kojuguw kosɔn.»\n5Amaziyasi ye Zuda mara mɔgɔw lajɛn, ka kɛlɛden waa kelen kelen kuntigiw ni kɛmɛ kɛmɛ kuntigiw sigi ka kɛɲɛ n'u ka fadenyabolow ye, Zuda ni Bɛnzamɛn mara bɛɛ la. O kɔ, a ye mɔgɔw jati k'a ta mɔgɔw ma minw sii sera saan mugan ma ka yɛlɛ. A ye mɔgɔ waa kɛmɛ saba sɔrɔ minw be se ka taga kɛlɛ la, n'u be se taman ni nigɛkunbɛnnan na. 6A ye Isirayɛli mara cɛfari waa kɛmɛ (100 000) fana ta warigwɛ tɔni saba ɲɔgɔn la. 7Nga Ala ka mɔgɔ dɔ nan'a fɔ a ye ko: «Masacɛ, Isirayɛli mara kɛlɛdenw man kan ka taga n'i ye, bari Masaba te ni Isirayɛli mara mɔgɔ nunu si ye, Efarayimu kɔmɔgɔ nunu. 8N'i tagara n'u ye, hali n'i y'i seko bɛɛ kɛ kɛlɛ la, Ala ben'a kɛ i be dɛsɛ ka lɔ i juguw ɲa, bari see b'a ye ka mɔgɔ dɛmɛ, walima k'a kɛ a te se ka lɔ a juguw ɲa.» 9A y'a fɔ Ala ka mɔgɔ nin ye ko: «Ne ye warigwɛ tɔni saba ɲɔgɔn min di Isirayɛli mara kɛlɛdenw ma, n ka kan k'o koo kɛ cogo di?» Ala ka mɔgɔ nin y'a jaabi ko: «Masaba be se ka dɔ d'i ma tugu min ka ca n'o ye kosɔbɛ.» 10Kɛlɛden minw bɔra Efarayimu mara la, Amaziyasi ye olu bila ka kɔsegi u ka yɔrɔ la. U dimina Zuda mara mɔgɔw kɔrɔ kosɔbɛ, u dimininba le kɔsegira ka taga soo.\n11Amaziyasi y'a jaa gwɛlɛya ka wili ka taga n'a ka kɛlɛdenw ye, kɔgɔ be kɔkɛnɛ min na, ka edɔmu mɔgɔ waa tan (10 000) faga yen. 12Zuda mara kɛlɛdenw ye mɔgɔ waa tan ɲanamanw minɛ fana ka taga n'u ye fara dɔ sanfɛ, k'u ɲɔti ka jigi, u bɛɛ ɲɔɲɔna.\n13Amaziyasi tun ye Isirayɛli mara kɛlɛden minw bila ka kɔsegi, a ma sira di minw ma ka taga n'a ye kɛlɛ la, olu tagara don Zuda mara duguw kɔnɔ, k'a ta Samari fɔɔ ka taga se Bɛtorɔn. U ye mɔgɔ waa saba (3 000) faga, k'u bololafɛn caaman ta ka taga n'u ye.\nMasacɛ Amaziyasi be se Zowasi kɔrɔ\n(Mas 2nan 14.8-14)\n14Amaziyasi sera edɔmuw kɔrɔ ka ban tuma min na, a kɔsegitɔ y'u ka joow ta ka na n'u ye. A y'u kɛ a ka joow ye ka biri u kɔrɔ, ani ka fɛɛn kasadimanw jɛni u ye. 15Masaba dimin'a kɔrɔ ka kira dɔ ci a fɛ. Ale y'a fɔ a ye ko: «Mun na i ye siya nin ka joow ɲininga? O do ma se k'u tigiw bɔsi i bolo.»\n16K'a to kuma na, Amaziyasi y'a fɔ a ye ko: «An y'i sigi k'i kɛ masacɛ ladibaga ye wa? I daa tugu! Mun na i b'a fɛ u k'i bugɔ?» O la, kira nin y'a ka kuma laban ko: «Ne y'a lɔn ko Ala le y'a latigɛ ko a bena i halaki, bari, e ye nin kɛ, e ma sɔn ne ka ladili ma fana.»\n17Zuda mara masacɛ Amaziyasi ye ɲɔgɔnye kɛ n'a ka mɔgɔw ye. O kɔ, a ye cidenw bila ka ta'a fɔ Zewu deen Yowakazi dencɛ Zowasi, Isirayɛli mara masacɛ ye ko a ka na u be ɲɔgɔn kɛlɛ. 18Isirayɛli mara masacɛ Zowasi ye cira bila k'a fɔ a ye ko: «Liban kulu kan ŋɔniyiri ye cira bila k'a fɔ Liban sɛdiriyiri ye ko a k'a denmuso di ale dencɛ ma furu la. Nga Liban kongosogo dɔ tagara ŋɔniyiri nin dɔndɔn. 19I sera edɔmuw kɔrɔ, o le b'i kɔnɔ. O la, e b'i yɛrɛ funu k'i yɛrɛ boɲa. Nga to i ka yɔrɔ la! Mun na e b'i yɛrɛ don kɛlɛjugu la? I bena ben e ni Zuda mara fana!»\n20Nga Amaziyasi ma sɔn ka mɛnni kɛ, bari koo nin bɔra Ala le la, janko a ka se k'a don a juguw bolo bari u tun tugura edɔmuw ka joow kɔ. 21Isirayɛli mara masacɛ Zowasi nan'a kɛlɛ. U ye ɲɔgɔn sɔrɔ Bɛtisɛmɛsi, Zuda mara la. 22Isirayɛli mara mɔgɔw sera Zuda mara taw kɔrɔ, u kelen kelen bɛɛ bolila ka taga u ka soow kɔnɔ. 23Isirayɛli mara masacɛ Zowasi ye Zuda mara masacɛ Amaziyasi, Yowakazic deen Zowasi dencɛ minɛ Bɛtisɛmɛsi. A nana n'a ye Zeruzalɛmu, ka dugu laminikogo ci k'a ta Efarayimu donda ma fɔɔ ka ta'a bila Nɔnkɔn donda la. O jaɲa be ɲini ka se mɛtɛrɛ kɛmɛ fila ma. 24Sanu ni warigwɛ, ani minan minw tun be Ala ka soo kɔnɔ, Obɛdi Edɔmu tun be minw kɔlɔsira, a y'o bɛɛ ta, ani masacɛ ka soo nafolow fana. A ye mɔgɔ dɔw minɛ fana ka sɔrɔ ka kɔsegi Samari.\nAmaziyasi ka saya\n(Mas 2nan 14.15-20)\n25Zuda mara masacɛ Zowasi, Amaziyasi dencɛ tora sii la saan tan ni duuru Isirayɛli masacɛ Zowasi, Yowakazi dencɛ sanin kɔ.\n26Amaziyasi ka kɛwali tɔw, k'a ta u daminɛ na fɔɔ u laban na, o be sɔrɔ Zuda ni Isirayɛli mara masacɛw ka kitabu kɔnɔ. 27Kabini Amaziyasi y'a kɔɔ sin Masaba ma, u ye janfa siri a la Zeruzalɛmu, a bolila ka taga Lakisi. U ye mɔgɔw bila ka tugu a kɔ Lakisi, k'a faga o yɔrɔ la. 28U y'a suu ta soo kan ka ta'a don a faaw kɔrɔ Zuda mara dugu kɔnɔ.


Oze 1 AKKDC08 - Masaba kumana Beeri dencɛ Oze fɛ, Zuda - Bible Search\nOze int Oze 2\n1- Masaba kumana Beeri dencɛ Oze fɛ, Zuda mara masacɛ dɔw ka waatiw la, minw ye Oziyasi ni Yotamu ni Akazi ani Ezekiyasi ye. Zowasi dencɛ Zerobowamu le tun be Isirayɛli mara kunna o waati la fana.\nOze ka furuko\n2Masaba y'a ka kuma min fɔ Oze barika la, a y'a daminɛ k'a fɔ a ye ko: «Muso min ka baara ye kakalaya ye, i k'ale ta, ka ɲamɔgɔdenw sɔrɔ. Bari, jamanadenw be kakalaya kɛra kosɔbɛ, k'u kɔɔ sin ne Masaba ma.»\n3Oze tagara Dibilayimu denmuso Gomɛri furu. A nana kɔnɔ ta ka dencɛ wolo a ye.\n4Masaba y'a fɔ Oze ye ko: «Deen nin tɔgɔ la ko Yizereyɛli. Bari, yanni dɔɔni ne bena Zewu ka soo kɛlɛ, sabu u ye joli bɔn Zizireyɛlia dugu kɔnɔ. Ne bena Isirayɛli mara ka masaya kuun faga. 5O loon na, ne bena Isirayɛli ka kala kari a fɛ Zizireyɛli kɔkɛnɛ kɔnɔ.»\n6Muso nin ye kɔnɔ ta tugu, a ye denmuso wolo. Masaba y'a fɔ Oze ye ko: «Deen nin tɔgɔ la ko Loruwama,b Bari ne tena makari Isirayɛlidenw na tugu, ne tena yafa u ma fewu! 7Nga ne bena Zuda ka soo le koo diya n yɛrɛ ye. Ne Masaba u ka Ala yɛrɛ le bena u kisi. Ne tena u kisi ni kala ye, walima murujan, walima kɛlɛ, walima soo ni sotigiw ye dɛ!»\n8A nana Loruwama daa bɔ siin na. Ka kɔnɔ wɛrɛ ta tugu ka dencɛ wolo. 9Masaba y'a fɔ ko:\n«A tɔgɔ la ko Lowami,c\nBari aw te ne ka jama ye,\nne fana te yen aw kama tugu.»


Fil 3 AKKDC08 - Ayiwa n balimaw, sisan kɔni aw ka - Bible Search\nFil 2 Fil 4\nPɔli b'a jigi la Yezu kan\n1Ayiwa n balimaw, sisan kɔni aw ka nisɔndiya Matigi kosɔn. Ne ye koo minw fɔ aw ye, a ma gwɛlɛ ne ma ka kɔsegi olu kan. O be aw fana dɛmɛ kosɔbɛ. 2Aw k'aw yɛrɛ kɔlɔsi wulu nunu na, baarakolonkɛlaw, minw ka kɛnɛkɛnɛko te sɔbɛ koo ye. 3Bari mɔgɔ minw kɛnɛkɛnɛna sɔbɛ la, o ye anw le ye, an minw be Ala bato a ka Nii barika la, k'an ka boɲa sɔrɔ Yezu Krista barika la, an minw t'an jigi la an yɛrɛ kan.\n4Ni mɔgɔ dɔ be miiri ko ale be se k'a jigi la a yɛrɛ kan, ne fana be se k'a fɔ ko ne be se k'o kɛ ka tɛmɛ o tigi kan, bari cogoya bɛɛ la, ne be se ka n jigi la n yɛrɛ kan. 5- Ne wolola, a tile seeginan loon, n kɛnɛkɛnɛna. Ne ye Isirayɛliden ye ka bɔ Bɛnzamɛn kɔmɔgɔw la. Ne ye eburu ye, ne wolobagaw bɛɛ ye eburuw ye. Ala ka sariya batoli faan fɛ, ne ye *Fariziɲɛ ye. 6- Ne jijanin tun be fɔɔ ka kɛ Krista ka jama tɔɔrɔbaga ye. Ka taga tilenninya faan fɛ, ne ye sariya bato fɔɔ jalakiyɔrɔ tun te ne la.\nAn k'an jigi la Krista kan\n7O fɛɛn nunu bɛɛ tun kɛra tɔnɔ ye ne fɛ, nga sisan ne be olu filɛ fɛnfu ye Krista kosɔn. 8Tiɲɛ na, ne sera ka n Matigi Yezu Krista lɔn minkɛ, n'o ye koba ye, o le kama, ne b'o koo bɛɛ filɛ fuu ye. Ale lo kosɔn ne sɔnna ka fɛɛn bɛɛ ye k'o to yen. Ani ne be fɛɛn bɛɛ filɛ i n'a fɔ ɲamaɲama, waasa ne ka Krista sɔrɔ, 9ka jɛn n'a ye. A ma kɛ ko ne tilennin be Ala ɲakɔrɔ sariya batoli kosɔn. Nga ne tilennin be a ɲakɔrɔ bari ne ye n jigi la Krista kan. O tilenninya nin be sɔrɔ jigi barika la Ala fɛ. 10Ne be min ɲini, o ye nin ye: ka Krista lɔn, ani k'a ka kununni sebagaya lɔn fana, ka tɔɔrɔ i n'a fɔ ale tɔɔrɔla cogo min na, ani a y'a nii di cogo min na, ne fana ka n nii di ten ka sa, 11waasa ne fana ka se ka kunun.\n12A ma kɛ ko ne sera koo bɛɛ daan na ka sara sɔrɔ, ka kɛ mɔgɔdafanin ye dɛ, nga ne be n jija ka taga ɲa, waasa ne ka se ka kɛ mɔgɔdafanin ye, bari o le kama Yezu Krista ye ne wele. 13N balimaw, ne te miiri ko ne ye mɔgɔdafanin ye ka ban, nga ne be fɛɛn kelen dama le kɛ: ne tɛmɛna fɛɛn minw kan, ne be ne hakili bɔ olu bɛɛ la, ka jija ka taga ɲafɛ. 14Ne be boli fɔɔ ka se boli daan na, waasa ne ka sini sara sɔrɔ Ala b'an wele min kosɔn Yezu Krista barika la. 15An minw ye faamuli sɔrɔ ka taga ɲa Krista ka sira la, an bɛɛ ka kan ka miiri ten. N'a kɛra ko aw ka miiriya be cogo wɛrɛ la fɛɛn dɔ la, Ala bena o gwɛya aw ye. 16Cogo o cogo, an ye koo minw kɛ fɔɔ ka na se sisan ma, an ka banba ka taga ɲa n'o koow ye.\nKa Pɔli ladege\n17- N balimaw, aw ka kɛ ne ladegebagaw ye, anw ye cogoɲuman min yira aw la, aw ka tugu o kɔ i n'a fɔ tɔw. 18Ne ye nin fɔ ka ban aw ye siɲɛ caaman, ne be kɔsegi k'a fɔ aw ye tugu ni ɲaji ye, ko Krista ka saya kuun lɔgɔ kan, mɔgɔ caaman taamacogo ma bɛn o ma. 19Olu laban ye halakili ye. U kɔnɔbara le ye u ka Ala ye. Koo minw be maloya lase u ma, o le kɛra u ka yɛrɛboɲako ye. U be miiri koo minw na, o ye diɲɛ koo dama ye. 20Nga an kɔni, an faso be sankolo la. An kisibaga, Matigi Yezu Krista bena bɔ o yɔrɔ la ka na, an be ale min ɲanafilɛla. 21Ale lo bena an farikolo dɛsɛnin yɛlɛma, k'a kɛ farisogo ye nɔɔrɔ be min kan i n'a fɔ ale ta ɲɔgɔn. A bena o kɛ n'a ka sebagaya ye, min barika la a be see sɔrɔ fɛɛn bɛɛ kan.


Mas 2nan 15 AKKDC08 - Isirayɛli mara masacɛ Zerobowamu - Bible Search\nMas 2nan 14 Mas 2nan 16\nMas 2nan 15\nMasacɛ Azariya ka koo\n(Lok 2nan 26.3-4, 21-23)\n1Isirayɛli mara masacɛ Zerobowamu ka masaya saan mugan ni wolonwulanan na, Amaziyasi dencɛ Azariya sigira masaya la Zuda mara kunna. 2A sigiwaati la masaya la, o y'a sɔrɔ a sii tun ye saan tan ni wɔɔrɔ ye. A ye saan bi duuru ni fila kɛ masaya la Zeruzalɛmu. A bamuso tɔgɔ tun ko Yekoliyawu ka bɔ Zeruzalɛmu. 3A ye koɲuman kɛ Masaba ɲakɔrɔ cogo bɛɛ la i n'a fɔ a facɛ Amaziyasi tigitigi. 4Nga sɔnnikɛyɔrɔw tun ma tunu. Jama tun be to ka sɔnni kɛ ani ka wusulan jɛni yen halibi. 5Masaba y'a kɛ farisogobana ye masacɛ minɛ fɔɔ ka taga se a salon ma. A tora soo dɔ kɔnɔ a kelen. A dencɛ Yotamu min tun ye masacɛ ka soo kuntigi ye, ale lo tun be jamana kɔnɔ mɔgɔw kunna.\n6Azariya ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 7- Azariya sara, u y'a suu don a faaw kɔrɔ Dawuda ka ciin na. O kɔ, a dencɛ Yotamu sigir'a nɔɔ na masaya la.\nIsirayɛli mara masacɛ Zakari ka koo\n8Zuda mara masacɛ Azariya ka masaya saan bi saba ni seeginan na, Zerobowamu dencɛ Zakari sigira masaya la Isirayɛli mara kunna Samari. A ye kalo wɔɔrɔ kɛ masaya la. 9A ye kojugu kɛ Masaba ɲakɔrɔ i n'a fɔ a faaw. Nebati dencɛ Zerobowamu tun y'a kɛ Isirayɛli mara mɔgɔw ye kojugu minw kɛ, a m'o dabila. 10Yabɛsi dencɛ Salumu ye janfa siri a la k'a faga Ibileyamu, ka sigi masaya la a nɔɔ na.\n11Zakari ka kɛwali tɔw be sɔrɔ Isirayɛli mara masaw ka loon o loon kibaru sɛbɛ kɔnɔ. 12- O tun bɛnna Masaba ka fɔta ma, a tun ye min fɔ Zewu ye. A tun ko: «I kɔmɔgɔw bena to masaya la Isirayɛli mara kunna fɔɔ ka se i tulomasamaw ma.»\nIsirayɛli mara masacɛ Salumu ka koo\n13Yabɛsi dencɛ Salumu sigira masaya la, Zuda mara masacɛ Oziyasi ka masaya saan bi saba ni kɔnɔntɔnnan na. A ye kalo kelen le kɛ masaya la Samari. 14Gadi dencɛ Menayɛmu bɔra Tirisa ka na Samari. A ye Yabɛsi dencɛ Salumu bugɔ k'a faga, ka sigi a nɔɔ na masaya la.\n15Salumu ka kɛwali tɔw, n'a tun ye janfa min siri, o be sɔrɔ Isirayɛli mara masaw ka loon o loon kibaru sɛbɛ kɔnɔ. 16Menayɛmu ye Tifisa dugu n'a kɔnɔ mɔgɔw bɛɛ kɛlɛ k'u halaki, ani k'a mara halaki fɔɔ ka taga se Tirisa. A ye dugu nin kɛlɛ k'a halaki bari olu tun banna ka dugu dondaw yɛlɛ a ye, a ye muso kɔnɔmanw bɛɛ kɔnɔ faran fana.\nIsirayɛli mara masacɛ Menayɛmu ka koo\n17Zuda mara masacɛ Azariya ka masaya saan bi saba ni kɔnɔntɔnnan na, Gadi dencɛ Menayɛmu kɛra Isirayɛli mara masacɛ ye. A ye saan tan kɛ masaya la Samari. 18A ye kojugu kɛ Masaba ɲakɔrɔ a sii bɛɛ la. Nebati dencɛ Zerobowamu sababu la, Isirayɛli mara mɔgɔw ye kojugu minw kɛ, a m'o dabila.\n19Asiri masacɛ Puli nana don jamana nin kɔnɔ. Menayɛmu ye warigwɛ tɔni bi saba d'a ma, janko a k'ale dɛmɛ, masaya ka sabati a bolo. 20Menayɛmu tun y'o lɛnpo wari minɛ Isirayɛli mara nafolotigiw fɛ, a tun ye warigwɛ kuru bi duuru le minɛ u kelen kelen bɛɛ fɛ k'o di Asiri masacɛ ma. O kɔ, ale tɛmɛna, a ma to jamana nin kɔnɔ tugu.\n21Menayɛmu ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ. 22A sara. A dencɛ Pekaya sigir'a nɔɔ na masaya la.\nIsirayɛli mara masacɛ Pekaya ka koo\n23Zuda mara masacɛ Azariya ka masaya saan bi duurunan na, Menayɛmu dencɛ Pekaya kɛra masacɛ ye Isirayɛli mara la Samari. A ye saan fila le kɛ masaya la. 24A ye kojugu kɛ Masaba ɲakɔrɔ. Nebati dencɛ Zerobowamu ye kojugu minw kɛ ka Isirayɛli mara mɔgɔw bila a la, a m'o dabila. 25Eremaliyawu dencɛ Peka min tun y'a ka kɛlɛkuntigibabaw dɔ ye, ale ye janfa siri a la, ka Galaadika bi duuru minɛ ka ta'a faga masaso boon dɔ kɔnɔ Samari, ni Arigo ani Ariye. A ye Pekaya faga ka sigi a nɔɔ na masaya la.\n26Pekaya ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ.\nIsirayɛli mara masacɛ Peka ka koo\n27Zuda mara masacɛ Azariya ka masaya saan bi duuru ni filanan na, Eremaliyawu dencɛ Peka kɛra masacɛ ye Samari, ka saan mugan kɛ masaya la. 28A ye kojugu kɛ Masaba ɲakɔrɔ. Nebati dencɛ Zerobowamu sababu la, Isirayɛli mara mɔgɔw ye kojugu min kɛ, a m'o dabila.\n29Isirayɛli mara masacɛ Peka ka tile la, Asiri masacɛ Tigilati Pilezɛri nana Iyɔn minɛ, ni Abɛlibɛtimaaka, ani Yanowa ni Kedɛsi, ani Asɔri, ka Galaadi ni Galile ani Nɛfutali maraw bɛɛ minɛ k'a fara u kan. A y'o yɔrɔ mɔgɔw minɛ ka taga n'u ye Asiri. 30Ela dencɛ Oze ye janfa siri ka Peka faga, ka sɔrɔ ka sigi a nɔɔ na, Oziyasi dencɛ Yotamu ka masaya saan mugannan na.\n31Peka ka kɛwali tɔw, n'a ka baara bɛɛ, o be sɔrɔ Isirayɛli mara masaw ka loon o loon kibaru sɛbɛ kɔnɔ.\nZuda mara masacɛ Yotamu ka koo\n(Lok 2nan 27.1-3, 7-9)\n32Eremaliyawu dencɛ Peka ka masaya saan filanan na Isirayɛli mara kunna, Oziyasi dencɛ Yotamu kɛra masacɛ ye Zuda mara kunna. 33Yanni a ka sigi masaya la, a sii tun ye saan mugan ni duuru ye. A ye saan tan ni wɔɔrɔ kɛ masaya la Zeruzalɛmu. A bamuso tɔgɔ tun ko Yerusa, Sadɔki denmuso tun lo. 34A ye koɲuman kɛ Masaba ɲakɔrɔ i n'a fɔ a facɛ Oziyasi tigitigi. 35O bɛɛ n'a ta, sɔnnikɛyɔrɔw tun ma tunu. Jama tun be to ka sɔnni kɛ ani ka wusulan jɛni halibi. Yotamu le ye Masaba ka soo sanfɛla donda lɔ.\n36Yotamu ka kɛwali tɔw, n'a ka baara bɛɛ, o be sɔrɔ Zuda mara masaw ka loon o loon kibaru sɛbɛ kɔnɔ. 37O waati la, Masaba tun y'a daminɛ ka Siri masacɛ Eresin ni Eremaliyawu dencɛ Peka ci Zuda mara kama. 38Yotamu sara, u y'a suu don a faaw ka suu donyɔrɔ la, a bɛma Dawuda ka ciin na. O kɔ, a dencɛ Akazi sigir'a nɔɔ na masaya la.


Sar 4 AKKDC08 - Masaba y'a fɔ Musa ye ko: «A fɔ - Bible Search\nHakɛ yafa saraka\n1Masaba y'a fɔ Musa ye ko: 2«A fɔ Isirayɛlidenw ye ko: Ni mɔgɔ dɔ filila ka hakɛ kɛ, n'a ma ne Masaba ka fɔta dɔ lo bato, n'a ye kodagabali kɛ, o tigi ka kan ka min kɛ, o filɛ nin ye:\n3«Ni sarakalasebagaw kuntigi le ye hakɛ kɛ, min kosɔn jama jalakira, a ka na ni tura kɛɲɛnin ye fiɲɛ te min na, k'a kɛ hakɛ yafa saraka ye ne Masaba ye a ka hakɛ kosɔn. 4A ka na n'a ye Ɲɔgɔnkunbɛn fanibugu daa la ne Masaba ɲakɔrɔ, k'a bolo la a kuun na k'a kaan tigɛ ne ɲakɔrɔ. 5O kɔ, ale sarakalasebagaw kuntigi yɛrɛ k'a joli dɔ ta ka don n'a ye Ɲɔgɔnkunbɛn fanibugu kɔnɔ, 6k'a bolokunnaden sun joli nin na k'o seriseri siɲɛ wolonwula ne Masaba ɲafɛ, ne ka sigiyɔrɔ la, cɛtigɛfani ɲafɛ. 7O kɔ, wusulan kasadiman saraka be jɛni sarakabɔyɔrɔ min kan Ɲɔgɔnkunbɛn fanibugu kɔnɔ ne Masaba ɲakɔrɔ, a ka joli nin dɔ kɛ o nɔnkɔnw kan, k'a tɔɔ bɛɛ bɔn saraka jɛnita bɔyɔrɔ juu kɔrɔ, min be Ɲɔgɔnkunbɛn fanibugu daa la. 8O kɔ, a ka tura nin tulu bɛɛ bɔ a la: a kɔnɔnatulu bɛɛ, 9n'a kɔkili fila ni tulu min b'u kan, n'a soron ta, ani a biɲɛ yɔrɔ ɲanaman, a bena min bɔ n'a kɔkiliw ye, 10i n'a fɔ a be jɛnɲɔgɔnya saraka tura ta bɔ cogo min na. O kɔ, sarakalasebaga k'a jɛni saraka jɛnita bɔyɔrɔ la. 11Nga tura nin golo n'a sogo bɛɛ, n'a kunkolo n'a seenw, n'a nugu ani a boo, 12o kɔrɔ ko tura nin tɔɔ bɛɛ, a ka taga n'a bɛɛ ye jama ka sigiyɔrɔ kɔfɛ, yɔrɔ dɔ la min saniyanin lo sariya faan fɛ, bugurigwɛ bɔnyɔrɔ la, k'a jɛni lɔgɔ kan yen.\n13«Ni Isirayɛli jama bɛɛ le filila ka hakɛ kɛ, n'u ma ne Masaba ka fɔta bato ka kodagabali kɛ, hali n'u ma bɔ o kala ma, u jalakira. 14N'u nana bɔ u ka hakɛ nin kala ma tuma min na, u ka na ni tura kɛɲɛnin ye k'o kɛ hakɛ yafa saraka ye. U ka na n'a ye Ɲɔgɔnkunbɛn fanibugu ɲafɛ. 15Jama ka cɛkɔrɔbaw k'u bolow la tura nin kuun na ne Masaba ɲakɔrɔ, ka tura nin kaan tigɛ ne ɲana. 16O kɔ, sarakalasebagaw kuntigi k'a joli dɔ ta ka don n'o ye Ɲɔgɔnkunbɛn fanibugu kɔnɔ, 17k'a bolokunnaden sun joli nin na k'o seriseri siɲɛ wolonwula ne Masaba ɲakɔrɔ soo cɛtigɛfani ɲafɛ. 18Sarakabɔyɔrɔ min be ne ɲafɛ Ɲɔgɔnkunbɛn fanibugu kɔnɔ, a ka joli nin dɔ kɛ o nɔnkɔnw kan, k'a tɔɔ bɛɛ bɔn saraka jɛnita bɔyɔrɔ juu kɔrɔ, min be Ɲɔgɔnkunbɛn fanibugu daa la. 19A k'a tulu bɛɛ bɔ a la k'o jɛni sarakabɔyɔrɔ kan. 20A ye hakɛ yafa saraka tura ta kɛ cogo min na, a ka tura dɔ nin ta kɛ ten fana. O la, sarakalasebaga bena o koo yafa daali, ne Masaba be yafa u ma. 21O kɔ, a ka taga n'o tura nin ye jama sigiyɔrɔ kɔfɛ k'a jɛni, i n'a fɔ a ye fɔlɔta jɛni cogo min na. O ye jama ka hakɛ yafa saraka ye.\n22«Ni jama ɲamɔgɔ dɔ filila ka hakɛ kɛ, n'a ma ne Masaba a ka Ala ka fɔta bato, ka kodagabali dɔ kɛ, a jalakira. 23N'a nana bɔ a kala ma tuma min na, a ka na ni bakɔrɔnin ye fiɲɛ te min na, k'o kɛ saraka ye. 24Saraka jɛnita kaan be tigɛ ne Masaba ɲafɛ yɔrɔ min na, a k'a bolo la a kuun na k'a kaan tigɛ yen. Hakɛ yafa saraka lo. 25O kɔ, sarakalasebaga k'a joli dɔ ta k'a bolokunnaden sun a la, k'a mɔ saraka jɛnita bɔyɔrɔ nɔnkɔnw kan, k'a tɔɔ bɔn sarakabɔyɔrɔ nin juu kɔrɔ. 26A k'a tulu bɛɛ jɛni sarakabɔyɔrɔ kan, i n'a fɔ jɛnɲɔgɔnya saraka ta tulu be jɛni cogo min na. O la, sarakalasebaga b'o tigi ka hakɛ yafa daali, ne Masaba bena yafa a ma.\n27- «Ni mɔgɔ dɔ le filila ka hakɛ kɛ jama cɛma, n'a ma ne Masaba ka fɔta bato ka kodagabali dɔ kɛ, a jalakira. 28N'a nana bɔ o kala ma tuma min na, a ka na ni bamuso ye fiɲɛ te min na, k'a kɛ saraka ye a ka hakɛ kosɔn. 29Saraka jɛnita kaan be tigɛ yɔrɔ min na, a k'a bolo la a kuun na k'a kaan tigɛ yen. 30O kɔ, sarakalasebaga k'a joli dɔ ta k'a bolokunnaden sun a la k'a mɔ saraka jɛnita bɔyɔrɔ nɔnkɔnw kan k'a tɔɔ bɛɛ bɔn sarakabɔyɔrɔ juu kɔrɔ. 31Jɛnɲɔgɔnya saraka tulu be bɔ cogo min na, a k'a tulu bɛɛ bɔ ten, k'o jɛni sarakabɔyɔrɔ kan. A kasa ka di ne Masaba ye. O la, sarakalasebaga b'o tigi ka hakɛ yafa daali, ne be yafa a ma.\n32«N'o tigi be na ni sagaden ye k'a kɛ hakɛ yafa saraka ye, a ka na ni sagamuso ye fiɲɛ te min na. 33Saraka jɛnita kaan be tigɛ yɔrɔ min na, a k'a bolo la a kuun na k'a kaan tigɛ yen, k'a kɛ hakɛ yafa saraka ye. 34O kɔ, sarakalasebaga k'a joli dɔ ta k'a bolokunnaden sun a la k'a mɔ saraka jɛnita bɔyɔrɔ nɔnkɔnw kan k'a tɔɔ bɛɛ bɔn sarakabɔyɔrɔ juu kɔrɔ. 35A k'a tulu bɛɛ bɔ a la, i n'a fɔ jɛnɲɔgɔnya saraka sagaden ta be bɔ cogo min na. Sarakalasebaga k'o jɛni sarakabɔyɔrɔ kan, ka fara sarakaw kan minw be jɛni ne Masaba ye pewu. O la, sarakalasebaga be o tigi ka hakɛ yafa daali, ne Masaba be yafa a ma.


Sad 27 AKKDC08 - Musa y'a fɔ jama ye Isirayɛli - Bible Search\nSad 26 Sad 28\nIsirayɛlidenw be nisɔndiya bɛɛn koo la\nSariya min sɛbɛnna kabakuruw kan\n1Musa y'a fɔ jama ye Isirayɛli cɛkɔrɔbaw ɲana ko: «Ne be kuma minw bɛɛ fɔra aw ye bii, aw k'o mara. 2- Masaba aw ka Ala be jamana min dira aw ma, n'aw ye Zurudɛn baji tigɛ ka don a kɔnɔ loon min na, aw ka kan ka kabakurubaba dɔw lɔ k'u gwɛ. 3N'aw ye Zurudɛn baji tigɛ tuma min na, aw ka sariya nin kumaw bɛɛ sɛbɛn u kan. O la, Masaba aw ka Ala be jamana min dira aw ma, nɔnɔ ni lii ka ca kosɔbɛ yɔrɔ diman min na, aw bena se ka don o kɔnɔ, i n'a fɔ Masaba, aw bɛmaw ka Ala ye layidu ta aw ye cogo min na. 4N'aw ye Zurudɛn baji tigɛ, aw ka kan ka kabakuru nunu lɔ Ebali kulu kan, i ko ne y'a fɔ aw ye cogo min na bii, ani aw k'u gwɛ. 5- O yɔrɔ kelen na, aw ka sarakabɔyɔrɔ lɔ Masaba aw ka Ala ye ni kabakuruw ye. Baarakɛminan nigɛlaman si kana maga o la. 6Kabakuru minw ma lɛsɛ, aw k'olu le ta k'o sarakabɔyɔrɔ nin lɔ Masaba aw ka Ala ye, ka saraka jɛnitaw bɔ a ye o kan. 7Aw ka jɛnɲɔgɔnya sarakaw bɔ o yɔrɔ la, k'o dumu ni nisɔndiya ye Masaba aw ka Ala ɲakɔrɔ. 8Aw ka sariya nin kumaw bɛɛ sɛbɛn ka gwɛ kabakuru nunu kan.»\n9O kɔ, Musa ni sarakalasebagaw, minw ye Levi kɔmɔgɔw ye, u y'a fɔ Isirayɛli jama bɛɛ ye ko: «Isirayɛli jama, aw ka mankan dabila, aw ka lamɛnni kɛ! Bii Masaba aw ka Ala y'aw kɛ a ka jama ye. 10Aw k'a boɲa, k'a ka sariyaw n'a ka landaw mara, ne be minw fɔra aw ye bii.»\n11O loon kelen, Musa y'a fɔ jama ye ko: 12- «N'aw ye Zurudɛn baji tigɛ tuma min na, Simeyɔn ni Levi ni Zuda kɔmɔgɔw, ani Isakari ni Yusufu ni Bɛnzamɛn kɔmɔgɔw bena lɔ Garizimu kulu kan ka duba kɛ jama ye. 13Urubɛn ni Gadi ni Asɛri kɔmɔgɔw, ani Zabulɔn ni Dan ni Nɛfutali kɔmɔgɔw bena lɔ Ebali kulu kan ka dangali kɛ.\nDanga tan ni fila\n14«Levi kɔmɔgɔw bena u kaan bɔ Isirayɛlidenw bɛɛ ma kosɔbɛ k'a fɔ u ye ko:\n15- ‹Mɔgɔ min be yiri lɛsɛ, walima kabakuru, walima ka nigɛ yeelen k'a kɛ joo ye, k'a sɔn dogo la, o tigi danganin lo. Fɛɛn minw dilanna ni mɔgɔ bolo ye, o man di Masaba ye fewu.›\nJama bɛɛ ben'a laminɛ ko: ‹Amiina!›\n16- ‹Mɔgɔ min b'a facɛ n'a bamuso dɔgɔya, o tigi danganin lo.›\n17- ‹Mɔgɔ min b'a sigiɲɔgɔn ka yɔrɔ daan yɛlɛma, o tigi danganin lo.›\n18- ‹Mɔgɔ min be sirakolon yira fiɲɛntɔ la, o tigi danganin lo.›\n19- ‹Mɔgɔ min be lonan, walima falatɔ, walima firiyamuso ka kiti cɛn, o tigi danganin lo.›\n20- ‹Mɔgɔ min jɛnna n'a facɛ ka muso ye, o tigi danganin lo. Bari a ser'a facɛ ta ma.›\n21- ‹Mɔgɔ min be jɛn ni begɛn ye, o tigi danganin lo.›\n22- ‹Mɔgɔ min be jɛn n'a kɔrɔmuso ye, walima n'a dɔgɔmuso ye, a kɛr'a facɛ denmuso ye wo, a bamuso denmuso lo wo, o tigi danganin lo.›\n23- ‹Mɔgɔ min be jɛn n'a biranmusoh ye, o tigi danganin lo.›\n24‹Mɔgɔ min b'a mɔgɔɲɔgɔn faga dogo la, o tigi danganin lo.›\n25‹Mɔgɔ min be sɔn ka wari minɛ ka mɔgɔ jalakibali faga, o tigi danganin lo.›\n26- ‹Mɔgɔ min te sariya nin kumaw bato, k'a mara, o tigi danganin lo.›


MAKABEW FƆLƆ 15 AKKDC08 - Girɛkiw ka dugukolodennin - Bible Search\nMAKABEW FƆLƆ 14 MAKABEW FƆLƆ 16\nMAKABEW FƆLƆ 15\nAntiyokusi ye bataki min ci Simɔn ma\n1Girɛkiw ka dugukolodennin minw be kɔgɔji cɛma, olu masacɛ Demetiriyusi fɔlɔ dencɛ, Antiyokusi wolonwulanan tun ye bataki ci sarakalasebagaw kuntigi Simɔn ma, min ye zuwifuw ɲamɔgɔba ye, k'a ci zuwifuw bɛɛ ma fana. 2A tun sɛbɛnn'a kɔnɔ ko:\n«Ne masacɛ Antiyokusi be sarakalasebagaw kuntigi Simɔn fo, min ye zuwifuw ɲamɔgɔba ye. Ne be zuwifuw bɛɛ fo. 3Mɔgɔjugu dɔw tun ye ne faaw ka jamana bɔsi, ne bena o kuma wili janko k'a kɛ i n'a fɔ a tun be cogo min na fɔlɔ la. O la, ne ye kɛlɛden caaman ta baara la, ka kɛlɛkɛkurunw labɛn 4janko ka taga jigi jamana kɔnɔ, mɔgɔ minw y'an ka jamana cɛn ka n ka mara dugu caaman halaki, k'olu kɛlɛ. 5Sisan, masacɛ minw kɔnna ne ɲa, olu ye aw to aw ma nisɔngɔ n'o ɲɔgɔnna sara a ye, ne be sɔn o ka to ten. U ye aw to aw ma fɛɛn wɛrɛ minw sara fana, o fana be ten. 6Ne be sira d'i ma k'i yɛrɛ ka wari dilan, o ka kɛ i ka jamana wari ye. 7Zeruzalɛmu ni Alabatosoba labilanin lo ka to u yɛrɛ ma. I ye kɛlɛkɛminan minw bɛɛ sɔrɔ, ka dugu barikaman minw bɛɛ lɔ k'i ka mɔgɔw to u kɔnɔ, olu bɛɛ be kɛ i ta ye. 8K'a ta bii ma fɔɔ tuma bɛɛ, i ka kan ka wari min bɛɛ don masacɛ ka kɛsu la, ni min bɛɛ tun bena wajibiya i fɛ sini, o bɛɛ dabilara i faan fɛ. 9Ni ne ye n ka fanga sigi n ka mara kɔnɔ tugu tuma min na, ne bena e n'i ka siya boɲa, ka boɲa la Alabatosoba kan cogo min na, mɔgɔ bɛɛ bena aw ka boɲa ye.»\nTirifɔn be datugu Dɔra\n10Girɛkiw ka masaya saan 174nan na, Antiyokusi segira ka na a faso la. Kɛlɛdenw bɛɛ tugur'a kɔ, mɔgɔ damani dɔrɔn tora ni Tirifɔn ye. 11Antiyokusi ye Tirifɔn gwɛn, Tirifɔn bolila ka taga Dɔra, kɔgɔjida la. 12A tun y'a lɔn kosɔbɛ ko dɔ be farala gwɛlɛya kan, ko a ka kɛlɛdenw tun bolila k'a to a kelen. 13Antiyokusi tagara sigi Dɔra gɛrɛfɛ k'a datugu ni kɛlɛden mɔgɔ waa kɛmɛ ni mugan (120 000) ye, ni sotigiw mɔgɔ waa seegi (8 000). 14A ye dugu lamini, kurunw ye dugu datugu kɔgɔji faan fɛ. O la, u ye mɔgɔw bali ka don dugu kɔnɔ, walima ka bɔ, dugukolo ni kɔgɔji faan fɛ.»\nZuwifuw be bɛɛn lakuraya\n15Numeniyusi n'a tɔɲɔgɔnw bɔra Ɔrɔmu ka kɔsegi ni batakiw ye u bolo minw be cira jamana dɔw ka masaw ma. A fɔra u kɔnɔ ko: 16«Ne Lusiyusi, Ɔrɔmukaw ka lasigiden, ne be masacɛ Potoleme fo. 17Sarakalasebagaw kuntigi Simɔn ni zuwifu tɔw ye mɔgɔ minw ci, olu nana an fɛ i n'a fɔ an teriw n'an jɛnɲɔgɔnw, janko ka teriya ni bɛɛn lakuraya, min tun b'an cɛ ka kɔrɔ. 18U nana ni nigɛkunbɛnnan sanulaman ye min gwiliya ye kilo kɛmɛ duuru ye. 19O le kosɔn, a diyara an ye ka sɛbɛ ci jamana dɔw ka masaw ma, ko u kana cogo ɲini ka kojugu kɛ zuwifuw la, u kana u kɛlɛ. Olu, n'u ka duguw, walima u ka jamana, ko u kana jɛn n'u kɛlɛbagaw ye. 20An y'a latigɛ fana ko an be sɔn k'u ka nigɛkunbɛnnan minɛ. 21O la, ni mɔgɔjugu dɔw bolila ka bɔ u ka jamana na ka taga aw fɛ, aw k'u don sarakalasebagaw kuntigi Simɔn bolo janko ale k'a tigi ɲaa gwan ka kɛɲɛ n'u ka sariya ye.»\n22A y'o bataki ɲɔgɔn fana ci masacɛ Demetiriyusi ma, ni Atale, ni Ariyarati, ni Arisasi, 23ani yɔrɔ nunu bɛɛ la: Samusame, Siparita, Delɔsi, Mindɔsi, Sisiyoni, Kari, Samɔsi, Panfili, Lisi, Alikarinasi, Orodɛsi, Faseli, Kɔsi, Side, Aradɔsi, Gɔritini, Sinidi, Sipɔrɔ, ani Sirɛni. 24O bataki ɲɔgɔn kelen cira sarakalasebagaw kuntigi Simɔn fana ma.\nAntiyokusi wolonwulanan be Simɔn jalaki\n25Masacɛ Antiyokusi ye Dɔra datugu, ka to ka kɛlɛdenw ci ka taga dugu nin kama, ani ka kɛlɛkɛwotorow dilan. A ye Tirifɔn nunu datugu fɔɔ mɔgɔ si tun te se ka don dugu kɔnɔ, walima ka bɔ. 26Simɔn ye kɛlɛdenŋana waa fila (2 000) ci a ma janko u k'a dɛmɛ kɛlɛ la. A ye warigwɛ ni sanu ci fana, ani minan caaman. 27Nga masacɛ ma sɔn k'u minɛ, o dama tɛ, a tun bɛnna koo min bɛɛ la ni Simɔn ye, a bɔra o bɛɛ kan, ka yɛlɛma ka kɛ a jugu ye. 28A ye Atenobiyusi ci a fɛ, min ye masacɛ ka mɔgɔsɔbɛw dɔ ye, janko ka kuma n'a ye k'a fɔ ko: «Aw siginin be Zope ni Gazara, ani Zeruzalɛmu dugu yɔrɔ barikaman kɔnɔ. Ne ka mara duguw lo. 29Aw ye o yɔrɔ maraw cɛn pewu, ka kojugu caaman kɛ jamana kɔnɔ, ka ne ka mara yɔrɔ dɔw minɛ. 30O la sisan, aw ye dugu minw minɛ, aw k'olu segi ne ma. Aw nana sigi yɔrɔ minw na fana Zude mara kɔɔ kan, aw k'o sɔngɔ sara. 31N'aw ma sɔn, aw ka warigwɛ kilo waa tan ni saba (13 000) di dugu nunu nɔɔ na, aw ye cɛnni min kɛ, k'o warida ɲɔgɔn sara o kosɔn, ani dugu nunu ka sigisɔngɔ nɔɔ na. N'o tɛ, an bena na aw kɛlɛ.»\n32Masacɛ ka mɔgɔsɔbɛ Atenobiyusi sera Zeruzalɛmu tuma min na, a ye Simɔn ka boɲa n'a ka fɛntigiya ye, ka sanu ni warigwɛ minanw ye minanbilafɛn kan, a kabakoyara o la. A ye masacɛ ka kuma fɔ a ye. 33Simɔn y'a jaabi ko: «An ye dugukolo min minɛ, o ye an faaw cɛɛn ye, an juguw tun ye min bɔsi k'a kɛ u ta ye fanga la waati dɔ kɔnɔ. Mɔgɔ wɛrɛw ka yɔrɔ tɛ, mɔgɔ wɛrɛ ka nafolo tɛ fana. 34Anw ye waatiɲuman sɔrɔ minkɛ, an y'an faaw cɛɛn minɛ k'a kɛ an ta ye tugu. 35I ko Zope ni Gazara ye i ta ye. O dugu nunu mɔgɔw kɔni ye kojugu caaman kɛ an ka siya la, n'an ka jamana na. O bɛɛ n'a ta, an bena warigwɛ kilo waa fila ni kɛmɛ wolonwula (2 700) d'i ma u nɔɔ na.»\nAtenobiyusi ma foyi fɔ. 36A dimininba kɔsegira masacɛ fɛ ka Simɔn ka jaabi nin fɔ a ye. A ye fɛnɲumanbaba minw ye Simɔn fɛ, a y'o lakali a ye. Masacɛ dimina kosɔbɛ.\nKɛndebe be Zude mara tɔɔrɔ\n37Tirifɔn donna kurun dɔ kɔnɔ ka boli ka taga Ɔrɔtoziya. 38Masacɛ Antiyokusi ye Kɛndebe kɛ kɛlɛkuntigiba ye kɔgɔjida mara la, ka kɛlɛden sennatigiw ni sotigiw kalifa a ma. 39A y'a fɔ a ye ko a k'a ka kɛlɛdenw sigiyɔrɔ kɛ Zude mara dafɛ. Ko a ka Kedurɔn lɔ kura ye, ka barika don a dondaw la, ani ka zuwifuw kɛlɛ. Masacɛ tugura Tirifɔn kɔ k'a gwɛn.\n40Kɛndebe tagara Zamuniya k'a daminɛ ka to ka zuwifuw darabɔ. A tun be to ka don Zude mara la k'o yɔrɔ mɔgɔw minɛ ka bɔ n'u ye, ani k'u faga. 41A ye Kedurɔn lɔ kura ye, ka sotigiw ni kɛlɛden sennatigiw to a kɔnɔ, olu ka to ka bɔ, ka ben mɔgɔw kan Zude siraw kan, i ko masacɛ tun y'a fɔ a ye cogo min na.


Eze 14 AKKDC08 - Isirayɛli cɛkɔrɔba dɔw nana ne fɛ ka - Bible Search\nEze 13 Eze 15\nIsirayɛlidenw ka kan ka josɔn dabila\n1Isirayɛli cɛkɔrɔba dɔw nana ne fɛ ka sigi ne ɲakɔrɔ. 2O tuma na, Masaba kumana ne fɛ ko: 3«Adamaden, joko be mɔgɔ nunu dusu la kosɔbɛ, u b'u yɛrɛ to joko b'u nigɛ k'u don kojugu la. Ne bena sɔn u be ne ɲininga wa? 4O la, a fɔ u ye ko ne Matigi, Masaba ko: Ni joko be Isirayɛliden min dusu la, k'a nigɛ k'a don kojugu la, n'o tigi tagara kira ɲininga, ne Masaba yɛrɛ le ben'a jaabi. Ne bena o kɛ ka kɛɲɛ n'a ka joo caaman nunu ye. 5A kɛra ten, Isirayɛlidenw, minw bɛɛ faranna ne la u ka joow kosɔn, ne b'a fɛ k'a kɛ u be kɔsegi ne ma. 6O kosɔn, i k'a fɔ Isirayɛlidenw ye ko ne Matigi, Masaba ko: ‹Aw ye kɔsegi ka na! Aw k'aw ka joow to yen k'aw ka kokolonw bɛɛ dabila!›\n7«Ni Isirayɛliden dɔ, walima lonan dɔ, min siginin be Isirayɛli jamana kɔnɔ, n'a banna ne la, ka joko don a dusu la, o k'a nigɛ k'a don kojugu la, n'o tigi tagara kira ɲininga janko ka ne sago lɔn, ne Masaba yɛrɛ ben'a jaabi. 8Ne bena n ɲaa sin o tigi ma k'a kɛlɛ, ne ben'a kɛ lasɔmifɛn ye, k'a tɔgɔ kɛ talen ye. Ne ben'a niin bɔ ne ka mɔgɔw cɛma. O tuma na, aw ben'a lɔn ko ne ye Masaba le ye.\n9«Ni kira min y'a yɛrɛ nigɛ ka kirayakuma fɔ a kunfɛ, ne yɛrɛ le y'a nigɛ. Ne bena wili o tigi kama k'a halaki ka bɔ ne ka jama Isirayɛli cɛma. 10U bɛɛ bena lɔ n'u ka filiko kunko ye, kira n'a ta, kira ɲiningabaga n'a ta. 11A kɛra ten, Isirayɛlidenw tena faran ne la tugu. U tena u yɛrɛ nɔgɔ u ka murutiliw fɛ tugu. U bena kɛ ne ka mɔgɔw ye, ne bena kɛ u ka Ala ye. Ne Matigi, Masaba le ko ten.»\nFoyi tena Ala ka kiti bali\n12Masaba kumana ne fɛ ko: 13«Adamaden, ni jamana dɔ ye tilenbaliyako dɔ kɛ ka ne hakɛ ta, ni ne ye n bolo kɔrɔta o kama k'a ka dumuni ban ka kɔngɔ bila jamana nin kɔnɔ k'a kɔnɔ mɔgɔw ni begɛnw faga, 14ni Nuhun ni Danɛli ani Zɔbu tun be jamana nin kɔnɔ, olu mɔgɔ saba nunu ka tilenninya tun bena u yɛrɛ dama le kisi. Ne Matigi, Masaba lo ko ten.\n15«Ni ne ye warajuguw bila ka jamana nin yaala, n'u ye mɔgɔw bɛɛ faga, ka jamana nin kɛ yɔrɔlakolon ye fɔɔ mɔgɔ si te tɛmɛ yen wara nunu ɲasiran kosɔn, 16ni mɔgɔ saba nunu tun be sɔrɔ jamana nin kɔnɔ, olu dama le tun bena kisi. Ne Matigi, Masaba le ko ten ne tɔgɔ kosɔn. U tun tena se k'u yɛrɛ dencɛw, walima denmusow kisi, jamana nin be kɛ lakolon ye.\n17«Walima ni ne ye murujan bila jamana kama, ni ne y'a fɔ ko u ka jamanadenw ni begɛnw faga ni murujan ye, 18ni mɔgɔ saba nunu tun b'o jamana nin kɔnɔ, ne tɔgɔ kosɔn, u tun tena se k'u yɛrɛ dencɛw, walima u denmusow kisi. Olu dɔrɔn tun bena kisi. Ne Matigi, Masaba ko ten.\n19«Walima ni ne ye fɔɲɔbana bila jamana nin kɔnɔ, ni ne dimininba wilila u kama ka fagali kɛ, ka mɔgɔw ni begɛnw faga, 20hali ni Nuhun ni Danɛli ani Zɔbu tun be jamana nin kɔnɔ, ne tɔgɔ kosɔn, olu dɔrɔn tun bena kisi, u ka tilenninya barika la, u tun tena se k'u dencɛw, walima u denmusow kisi.»\n21- Ayiwa, ne Matigi, Masaba be min fɔ, o filɛ nin ye: «Hali ni ne ye tɔɔrɔko naani nunu lase Zeruzalɛmu ma: murujan, ni kɔngɔ, ni warajuguw, ani fɔɲɔbana, k'a kɔnɔ mɔgɔw ni begɛnw faga, 22o bɛɛ n'a ta, Zeruzalɛmukaw dɔw bena to yen. Olu bena na aw sɛgɛrɛ. Ni aw y'u cogo, n'u ka kɛwaliw ye tuma min na, ne ye tɔɔrɔ minw lase Zeruzalɛmu ma, aw dusu bena suma o la. 23Ɔnhɔn, n'aw y'u cogo n'u ka kɛwaliw ye, aw dusu bena suma bari aw ben'a lɔn ko ne ma foyi kɛ dugu nin kɔnɔ gwansan. Ne Matigi, Masaba lo ko ten.»


Kod 15 AKKDC08 - O koow tɛmɛnin kɔ, Masaba y'a yɛrɛ - Bible Search\nKod 14 Kod 16\nAla ye layidu min ta Abramu ye\n1O koow tɛmɛnin kɔ, Masaba y'a yɛrɛ yira Abramu la k'a fɔ a ye ko: «Abramu, i kana siran. Ne y'i tangabaga ye i n'a fɔ kɛlɛden ka nigɛkunbɛnnan, i ka sara bena caya kosɔbɛ.» 2Abramu ko: «Matigi, Masaba, nafa t'a la ka fɛɛn di ne ma tugu. Ne bena taga ni deen te n fɛ, ne cɛɛn tabaga bena kɛ Eliyezɛri ye ka bɔ Damasi.\n3«I ma deen di ne ma. O la, jɔɔn minw wolola ne ka soo, olu dɔ bena ne cɛɛn ta.» 4O tuma na, Masaba y'a fɔ ko: «Ale tena i cɛɛn ta. I yɛrɛ woloden le bena i cɛɛn ta.» 5- A bɔra ni Abramu ye kɛnɛma k'a fɔ a ye ko: «Sankolo filɛ, lolow jati, i be se k'u jati wa? I kɔmɔgɔw bena caya ten.» 6- Abramu lara Masaba la, o la, a y'a jati mɔgɔtilennin ye.\n7Masaba y'a fɔ a ye fana ko: «Ne ye Masaba ye. Ne le y'i bɔ Uri, Kalide jamana na, janko ka jamana nin d'i ma i ka kɛ a tigi ye.» 8Abramu ko: «Matigi, Masaba, ne ben'a lɔn cogo di ko ne bena kɛ a tigi ye?» 9Masaba y'a fɔ a ye ko: «I ka misimuso ni bamuso ni sagajigi minɛ ka na n'u ye, u kelen kelen bɛɛ ka saan saba saba sɔrɔ, ani tuganin kelen ni jɛnɛtuba kelen.» 10Abramu y'o fɛɛn nunu bɛɛ minɛ k'u cɛ ci fila fila, k'u bilabila ɲɔgɔn kɔrɔ, nga a ma kɔnɔw cɛ ci. 11Kɔnɔw jigira sogo nunu kan, nga Abramu y'u gwɛn.\n12- Tile bentuma na, sinɔgɔ ye Abramu minɛ, siranya fana tun b'a la kosɔbɛ, a sinɔgɔra kosɔbɛ. 13- Masaba y'a fɔ a ye ko: «I k'a lɔn tigitigi ko i kɔmɔgɔw bena kɛ lonanw ye jamana wɛrɛ la. U bena kɛ jɔɔnw ye, u bena tɔɔrɔ saan kɛmɛ naani kɔnɔ. 14- Nga u bena kɛ jɔɔnw ye siya min fɛ, ne bena olu ɲagwan. O kɔ, u bena bɔ o yɔrɔ la ni nafoloba ye. 15E kɔni, e bena kɔrɔ ka sɔrɔ ka sa, i suu be don hɛrɛ la. 16I kɔmɔgɔw *filankuru naaninan le bena kɔsegi ka na yan, bari amoriw minw siginin be jamana nin kɔnɔ, olu ka juguya ma se a daan ma fɔlɔ. N'a ser'a daan ma tuma min na, ne bena u gwɛn.»\n17Tile bennin kɔ, dibi donna tuma min na, sisi tun be bɔra dibi dɔ kɔnɔ, tasuma mananin tun be kala dɔ kan. Olu tɛmɛna sogo nunu cɛma. 18- O loon na, Masaba ye layidu ta Abramu ye ko: «Ne be jamana nin d'i kɔmɔgɔw ma, k'a ta Ezipiti baa ma, fɔɔ ka taga se baa belebele ma, min ye Efarati baa ye, 19keniw ka mara ni keniziw ta, ani kadimɔnw ta, 20ni itiw ta, ani periziw ta ni erefaw ta, 21ani amoriw ta, ni kanaanw ta, ni girigasiw ta, ani zebuziw ta.»


Eze 6 AKKDC08 - Masaba kumana ne fɛ ko: «Adamaden, - Bible Search\nEze 5 Eze 7\nAla be josɔnlaw jalaki\n1Masaba kumana ne fɛ ko: 2«Adamaden, filɛli kɛ Isirayɛli kuluw kan ka kiraya kɛ u koo la 3ko: Isirayɛli kuluw, aw k'aw tulo malɔ Matigi, Masaba kumakan na. Matigi, Masaba ko aw kuluw ma, ni tintinw, ni kulu furancɛw, ani kɔkɛnɛw ma ko: Ne bena murujan bila ka na aw fɛ k'aw ka sɔnnikɛyɔrɔw halaki. 4Aw ka sarakabɔyɔrɔw bena walaka, aw ka wusulandagaw bena ci. Ne bena mɔgɔ caaman faga aw ka joow kɔrɔ. 5N bena Isirayɛlidenw suu lala u ka joow ɲafɛ, k'u kolow yɛrɛkɛ u ka sarakabɔyɔrɔw lamini na. 6Aw sigiyɔrɔw bɛɛ la, duguw bena kɛ tomo ye, sɔnnikɛyɔrɔw bena kɛ lakolon ye. Aw ka sarakabɔyɔrɔw bena walaka ka halaki. Aw ka joow bena karikari ka nagasi. Aw ka wusulandagaw bena ci, aw ye fɛɛn minw dilan, olu bena halaki. 7Aw caaman bena sa. O tuma na, aw ben'a lɔn ko ne ye Masaba ye.\n8«Nga ne ben'a kɛ aw tɔɔ be to, u tena olu faga ni murujan ye, o tɔɔ nin bena jɛnsɛ siya wɛrɛw cɛma. 9Aw tɔɔ min bena to, o bena miiri ne la k'u to jamana wɛrɛw la, u minɛna ka taga minw kɔnɔ. U hakili bena jigi ne la. U hakili bena to a la k'u ye kakalaya kɛ, k'u ka miiriya bɔ ne kan, k'a sin u ka joow ma. U nigɛ bena bɔ u yɛrɛ la u ka kojugu kɛninw bɛɛ kosɔn. 10O la, u ben'a lɔn ko ne ye Masaba ye, ko ne tun y'a fɔ ko n bena kojugu min kɛ u la, k'o ma kɛ bagabagakuma dama ye.»\n11Matigi, Masaba y'a fɔ tugu ko: «Tɛgɛrɛ fɔ, seen mankan bɔ, k'a fɔ ko: ‹Ebe!› Isirayɛlidenw ka kojuguw n'u ka kokolonw bɛɛ kosɔn, murujan ni kɔngɔ ani fɔɲɔbana bena u faga. 12Min yɔrɔ ka jan, fɔɲɔbana bena ale faga. Min yɔrɔ ka surun, ale bena faga ni murujan ye. Kɛlɛdenw ye min datugu, kɔngɔ bena ale faga. Ne ka dimi bena se fɔɔ a daan na. 13N'u ka suuw benbenna u ka joow cɛma, k'u ka sarakabɔyɔrɔw lamini, kulujanw ni tintinw bɛɛ kan, ani yirituw ni yirisunbabaw kɔrɔ, u tun be wusulan kasadimanw jɛni yɔrɔ minw na u ka joow bɛɛ ye tuma min na, o tuma na, aw ben'a lɔn ko ne ye Masaba ye. 14Ne bena wili u kama ka n ka seko yira u la. U siginin be yɔrɔ o yɔrɔ jamana nin kɔnɔ, ne ben'u halaki k'a lakolon bila, k'a ta kongolakolon ma fɔɔ ka na se Dibila dugu ma. O la, u ben'a lɔn ko ne ye Masaba ye.»


Ɛst 9 AKKDC08 - Saan kalo tan ni filanan tile tan ni - Bible Search\nƐst 8 Ɛst 10\n1Saan kalo tan ni filanan tile tan ni sabanan loon, n'o ye *Adari kalo ye, ka kɛɲɛ ni masacɛ ka sariya n'a ka sira dinin ye, zuwifuw juguw tun be miiri k'olu le bena se u kɔrɔ loon min na, a ma kɛ ten tugu, zuwifuw le yɛlɛmana ka se u juguw kɔrɔ. 2Zuwifu minw tun be masacɛ Sɛrisɛsi ka maraw bɛɛ n'u duguw kɔnɔ, olu ye ɲɔgɔn lajɛn, mɔgɔ minw tun b'a fɛ k'u halaki, u wilila olu kama. Mɔgɔ si tun te se ka lɔ u ɲakɔrɔ, bari siya tɔw bɛɛ tun siranna u ɲa kosɔbɛ. 3Masacɛ ka mara bɛɛ kuntigiw n'a ka dakɔrɔsigiw, n'a ka lasigidenw, n'a ka baarakɛlaw tun be zuwifuw dɛmɛ, bari u tun be siran Maridose ɲa kosɔbɛ. 4Maridose tun kɛra mɔgɔbaba ye masacɛ ka soo kɔnɔ, a tɔgɔ bɔra fɔɔ ka se maraw bɛɛ la, a tun be barika sɔrɔla ka taga ɲa.\n5Zuwifuw y'u juguw bɛɛ faga ni murujanjanw ye, k'u halaki k'u ban pewu. U y'u sago kɛ u juguw la. 6Zuwifuw tun ye mɔgɔ kɛmɛ duuru le faga Suzi dugu kɔnɔ min ye masadugu ye. 7U ye Parisandata faga, ani Dalifɔn, ni Asipata, 8ani Porata, ni Adaliya, ni Aridata, 9ani Parimasita, ni Arizayi, ani Aridayi, ni Wayizata, 10minw tun ye u jugu, Amedata dencɛ Aman, ka deen tan ye. Nga u ma u bololafɛnw ta. 11O loon kelen na, mɔgɔ minw tun fagara Suzi dugu kɔnɔ, min ye masadugu ye, u nana o daa fɔ masacɛ ye.\n12A y'a fɔ a ka muso Ɛsitɛri ye ko: «Zuwifuw ye mɔgɔ kɛmɛ duuru faga Suzi dugu kɔnɔ min ye masadugu ye, ani Aman deen tan fana. U ye mun le kɛ ne ka mara tɔ nunu kɔnɔ sa? I be mun le fɛ tugu? N bena o kɛ i ye. I be mun le ɲini tugu? N be o kɛ i ye.» 13Ɛsitɛri y'a fɔ masacɛ ye ko n'a be sɔn, ko a ka sira di zuwifuw ma, minw be Suzi dugu kɔnɔ, u k'o ɲɔgɔn kɛ tugu sini ka kɛɲɛ ni masacɛ ka sira dinin ye bii, ani k'u ka Aman deen tan nunu dulon lɔgɔ kan. 14Masacɛ ye sira di, u y'o fɔ Suzi dugu kɔnɔ, u ye Aman deen mɔgɔ tan nunu dulon lɔgɔ kan. 15Zuwifu minw tun be Suzi dugu kɔnɔ, olu ye ɲɔgɔn lajɛn Adari kalo tile tan ni naaninan loon tugu, ka mɔgɔ kɛmɛ saba faga Suzi dugu kɔnɔ, nga u ma maga u bololafɛnw na.\n16Zuwifu tɔw minw tun be masacɛ ka maraw la, olu ye ɲɔgɔn lajɛn k'u juguw kɛlɛ janko k'u yɛrɛ kisi. U banbana o lonɲuman nin na k'u yɛrɛ bɔsi u juguw bolo. U y'u faga fɔɔ ka se mɔgɔ waa bi wolonwula ni duuru (75 000). Nga u ma maga u bololafɛnw na.\nZuwifuw ka ɲanagwɛ\n17O koow kɛra *Adari kalo tile tan ni sabanan loon. Tile tan ni naaninan loon na, zuwifuw lafiɲɛna ka ɲanagwɛ kɛ, ka nisɔndiya. 18Minw be Suzi dugu kɔnɔ, olu ye ɲɔgɔn lajɛn kalo tile tan ni sabanan loon, ani a tile tan ni naaninan loon fana. Kalo nin tile tan ni duurunan loon, olu fana lafiɲɛna ka ɲanagwɛ kɛ, ka nisɔndiya. 19O le y'a to zuwifu minw be kongoduguw kɔnɔ, olu be Adari kalo tile tan ni naaninan loon le kɛ u ka ɲanagwɛlon ye ka nisɔndiya kosɔbɛ, ka to ka fɛɛn dɔw di ɲɔgɔn ma.\n20Maridose y'o koow sɛbɛn k'o ci zuwifuw bɛɛ ma minw yɔrɔ tun ka surun ani minw yɔrɔ tun ka jan, masacɛ Sɛrɛsɛsi ka maraw bɛɛ la, 21k'a fɔ u ye k'u ka ɲanagwɛ kɛ saan o saan Adari kalo tile tan ni naaninan loon, ani a tile tan ni duurunan loon, 22u k'u jati loonw ye u ye hɛrɛ sɔrɔ minw na, k'u yɛrɛ bɔsi u juguw bolo, ani k'u jati kalo ye, u ka dusukasi yɛlɛmana ka kɛ nisɔndiya ye, u ka nisɔngoya yɛlɛmana ka kɛ ɲanagwɛ ye min na. Ko u ka ɲanagwɛ, ka nisɔndiya o loon nunu na, ka to ka dumuni di ɲɔgɔn ma, ani ka dɛsɛbagatɔw sɔn. 23Zuwifuw y'a latigɛ ko u tun y'a daminɛ ka koo min kɛ ka ban, ani Maridose ye min sɛbɛn, k'u bena o kɛ. 24- Bari Agagi kɔmɔgɔ Amedata dencɛ Aman min tun ye zuwifuw jugu ye, ale tun y'u fagako latigɛ. A tun ye *kalabon le kɛ, u tun be min wele ko Purimu, waasa ka se k'u faga k'u halaki pewu. 25Nga Ɛsitɛri tun tagara masacɛ fɛ, o la,e masacɛ y'a fɔ ani k'a sɛbɛn ko Aman ye kojugu min labɛn zuwifuw kama, o ka segi ka ben a yɛrɛ kuun na, ko ka Aman n'a deenw dulon lɔgɔ kan.\n26O le y'a to, u y'o loon nunu wele ko Purimu ɲanagwɛlon. O bataki nin kɔnɔnakuma kosɔn, u tun ye fɛɛn minw ye ani koo minw kɛra u la, o bɛɛ kosɔn, 27Zuwifuw y'a latigɛ u ni u kɔmɔgɔw ye, ani mɔgɔ minw tugura u kɔ, k'u bena to k'o loon fila nunu bato saan o saan o waati kelen na, ka kɛɲɛ ni min fɔr'a kɛcogo la. 28U kɔmɔgɔw bɛɛ ka kan k'u hakili to o loon nunu na, k'u bato u ka soow kɔnɔ ni maraw bɛɛ kɔnɔ ani dugubabaw bɛɛ kɔnɔ. Ko Purimu ɲanagwɛ kɛli man kan ka dabila abada zuwifuw fɛ, ani u kɔmɔgɔw ka kan k'u hakili to a la.\n29Abiyayili denmuso Ɛsitɛri, n'o ye masacɛ muso ye, ani zuwifucɛ Maridose ye sɛbɛ dɔ ci tugu janko ka se ka loon nunu wajibiya, min koo fɔra sɛbɛ dɔ nin kɔnɔ. 30U ye batikiw ci masacɛ Sɛrisɛsi ka mara kɛmɛ ni mugan ni wolonwula kɔnɔ zuwifuw bɛɛ ma. Hakilisigi kuma ni hɛrɛkuma le tun be bataki nunu kɔnɔ. 31U cira janko Purimu ɲanagwɛlon nunu kɛwaati ka yira, ka kɛɲɛ ni zuwifucɛ Maridose ni masacɛ ka muso Ɛsitɛri ka koo latigɛli ye. U ye min latigɛ u yɛrɛw ye n'u deenw ye, u bena suun don ka kasi loon minw na. 32A kɛra ten, Ɛsitɛri ka sɛbɛ sera ka Purimu ɲanagwɛlon nunu koo wajibiya, ani u y'o koo sɛbɛn sɛbɛ dɔ kɔnɔ.